amanoisuno/poet huggingface dataset:
詠洗心堂得鳥鳴山更幽  其五 呂天策
環沙饒沃壤，農工敏鋤耰。青秧擁翠被，大堤蔽吳牛。漁商蠻獠雜，結屋桑柘幽。翁婦顧相喜，占風知有秋。吾儕拙生事，腹果即無求。年豐預有託，一飽不難謀。鍾鼎固樂矣，其樂如是不。未可議鵬鷃，各盡逍遥遊。
爲楊中正供奉題 呂天策
閥閱盛山西，朱門颺戟衣。雅知名教樂，深笑宴遊非。一室琴書隘，三年園圃稀。異時論事業，肯復讓輕肥。
乾明院讓道人房與朱仲潜探梅 呂天策
春工未仲閑桃李，偏向梅花先著意。鉛華不御見真色，香密染衣冰琢蘂。舊遊頗念秦郎中，夢裏五年如歷指。叫呼連索酒澆春，尚想橫瓶枕花底。今年梅侶更何人，我狂駡坐初不嗔。風流端的美無度，携手錯疑君姓秦。往來百匝將重趼，鳥道縈盤封碧蘚。團枝凍蘂未全蘇，已見橫斜照清淺。曉來霽色釀春風，金鬚漸吐香蒙茸。開遲政恐有遺恨，未破君家宮錦紅。
句 秦湛
大勝商山老，同居一木奴。杌{木圼}危中壘，高聳垛中雛。
羅浮即景 孫欽臣
巨鰲掀釣去，何代泛蓬瀛。百里風光積，崇朝香氣橫。盤根爭聳拔，峻嶺共崢嶸。繖蓋千重出，笙竽萬籟聲。望高南鎮越，勢遠北歸溟。澗險難窮路，花多不記名。寒流飛白練，怪石疊蒼瓊。雨向山腰下，雲從洞口生。喬松隨歲古，異卉逐時榮。近逼天風冷，遥瞻海日明。淡烟輕糾素，修蔓密垂纓。泉湧知無盡，崖危訝欲傾。深沈宜造化，頃刻變陰晴。遊客逢巖住，歸僧带月行。更尋應有分，再到已忘情。但恐看難遍，須知畫不成。惜哉居絕域，不得視公卿。
題宗室永年畫犬圖 夏倪
公子朝回玉宸裏，戲弄丹青歌扇底。興來貌寫到濃氂，拳尾如摇欲投胔。豐顱闊腋偉骨相，縱逸未饒盧鵲駛。庭除夜閒春尚寒，屈藏短喙眠朝暾。其一狺狺口若吠，欲前却立客在門。俗言犬馬最難畫，衆所共識誰面謾。非如鬼物隠幽眇，反覆醜好懸毫端。紛紛衆史坐嘆息，筆仗突兀不可扳。乃知心匠本神授，以心運手不作難。我家敗屋依破垣，偷兒踏瓦驚夜眠。四壁雖如長卿第，舊物猶存子敬氈。就君乞取挂牆壁，端能警我窺窬客。
跋聚蟻圖 夏倪
紛然蟲臂蟻爭環，付與高人一解顔。不待南柯婚宦畢，始知身寄大槐間。
和王子飛題李伯時畫列子御風圖 夏倪
道師形氣合於無，八極超摇得自如。知我御風風御我，長袪獵獵自乘虛。
次韵題歸去來圖 夏倪
階亭午景負槐陰，空齋初罷戲五禽。沔州太守致音問，啟讀乃有歸來吟。先生抱道肯乞憐，凜凜有面方如田。何能爲此五斗粟，折腰鄉里小兒前。顧視銅章等涕吐，賦歸唾詞如涌泉。龍眠居士歎豪逸，想像明窗戲拈筆。翕忽英姿來筆下，如恐超起將羽化。吁嗟能事詎可疇，一見公詩如見畫。惜哉道遠莫可致，强欲賡酬抽鄙思。韵絕難追神易倦，使我空然汗顔面。他日從公會借觀，錦囊捧出春筍寒。
次韵漢陽蔡守題陽關圖 夏倪
君不見季子敝盡黑貂裘，一生車轍環九州。使之負郭有二頃，未必肯相六國侯。此郎亦復何爲者，浪自出入不肯休。東風夾道羅供帳，倚馬欲行那得上。綠尊翠勺浩縱橫，四坐哀歌互酬倡。陰雲漠漠天四垂，行子多著短後衣。金羈滴瀝鳴翠弭，負屩蹶倒從盧兒。漁舟微茫出浦溆，遠山無數迎修眉。傾曦馱醉出關去，縱有離愁渠得知。長安春色濃如酒，乃向斯時別親友。可憐兒女浪苦辛，奔走功名逮華首。濁醪百榼胸崔嵬，暮色慘慘羈鴻哀。羊腸鳥道天尺五，爾獨胡爲來此哉。水有蛟龍獰口眼，陸有兕虎潜岩隈。嗟爾遊子不顧返，富貴有時終自來。
和黄魯直游百花洲盤礴范文正公祠下以生存華屋處零落歸山丘爲韵賦十詩  其一 夏倪
神文秉周禮，廟樂奏九成。當時夔一足，不待魯諸生。
和黄魯直游百花洲盤礴范文正公祠下以生存華屋處零落歸山丘爲韵賦十詩  其二 夏倪
嘖嘖鵲噪屋，愔愔蛛網門。我來九頓首，生氣凜如存。
和黄魯直游百花洲盤礴范文正公祠下以生存華屋處零落歸山丘爲韵賦十詩  其三 夏倪
堂堂古遺直，心嚴貌無華。人見不嫵媚，何以娛大家。
和黄魯直游百花洲盤礴范文正公祠下以生存華屋處零落歸山丘爲韵賦十詩  其四 夏倪
樸蔌復樸蔌，何以棟我屋。風雨莫輕摇，南山無老木。
和黄魯直游百花洲盤礴范文正公祠下以生存華屋處零落歸山丘爲韵賦十詩  其五 夏倪
有酒當自醑，有室莫共處。古今一丘貉，何能坐飛語。
和黄魯直游百花洲盤礴范文正公祠下以生存華屋處零落歸山丘爲韵賦十詩  其六 夏倪
夢回四賢篇，長風吹人醒。嗟哉不我見，淚與秋露零。
和黄魯直游百花洲盤礴范文正公祠下以生存華屋處零落歸山丘爲韵賦十詩  其七 夏倪
百代無幾人，九原何可作。不必溫御史，解令君膽落。
和黄魯直游百花洲盤礴范文正公祠下以生存華屋處零落歸山丘爲韵賦十詩  其八 夏倪
寶元乃多故，公時總戎機。胸中百萬兵，要取橫山歸。
和黄魯直游百花洲盤礴范文正公祠下以生存華屋處零落歸山丘爲韵賦十詩  其九 夏倪
公歸今幾時，遺懿何斑斑。公議要難沒，言波可懷山。
和黄魯直游百花洲盤礴范文正公祠下以生存華屋處零落歸山丘爲韵賦十詩  其一○ 夏倪
我心不可規，滔滔誰與游。向來秉大雅，今復成一丘。
壽蒲憲 夏倪
君不見相如題橋出蜀都，歸來駟馬駕赤車。王孫喟歎分金珠，遽喜文君得此夫。又不見揚雄玄經垂日月，承明晝日見三接。當年戲爲賦甘泉，炯炯至今光不滅。山川炳靈四載英，兩君千載懸盛名。後來繼者誰其人，蒲公使君早飛聲。先皇側席搜殊傑，明公凜凜來射策。合沓英詞動一時，紫燕飛黄行莫測。文明天子脩前烈，赤軛班輸公建節。二年和氣滿西川，父老歡娛豐兩頰。錦瑟高張簫鼓集，還見公膺誕彌日。玉露金風麗早秋，綠樽翠杓明相射。有酒如澠肉如陵，再拜壽公千百年。願公早早樹高勳，快插貂蟬據鼎茵。
題漢陽郎官湖 夏倪
太白當年夜郎謫，一樽聊與故人留。南湖乞得郎官號，從此名傳五百秋。
南紀樓 夏倪
江發岷山如甕口，漢從嶓冢又東流。滔滔江漢爲南紀，我憶禹功時倚樓。
仁風臺 夏倪
天水相浮合渺漫，杖藜翹首得遐觀。祇應臺上開閶闔，便覺銀潢到耳端。
句  其一 夏倪
蟻浮金椀濁，妓壓畫船低。
句  其二 夏倪
猶喜平生蟹螯手，尚能半幅寫行書。
句  其三 夏倪
天寒霜雪繁，游子有所之。
句  其四 夏倪
書來整整復斜斜。
句  其五 夏倪
坐食今添幾支遁，煮鹽那得百弘羊。
句  其六 夏倪
平生勳業意。
句  其七 夏倪
今代文章伯。
句  其八 夏倪
風雷開盛旦。
句  其九 夏倪
水無浮棹碧。
句  其一○ 夏倪
遠林翻急吹。
句  其一一 夏倪
倚仗一江橫。
句  其一二 夏倪
烟霞橫眼界。
句  其一三 夏倪
碧嶂雲初合。
句  其一四 夏倪
此地真奇絕。
句  其一五 夏倪
隔水是塵寰。
句  其一六 夏倪
冰玉入詩腸。
句  其一七 夏倪
聊欲玩烟花。
句  其一八 夏倪
要聽劇談飛木屑。
句  其一九 夏倪
樹蔭澄江入野船。
句  其二○ 夏倪
邦伯由來有令名。
句 蘇迨
吾儕歸卧髀骨裂，會友携壺勞行役。
題惠山練師竹軒 袁植
子猷喜種竹，太白喜乘月。俛仰雲泥間，勝事俱清絕。况乃吾廬幽，風烟浩一丘。竹虛能受月華白，月白能牽竹翠浮。不應玉壘李太白，長對山陰王子猷。未携花下一壺酒，已登殘夜水明樓。人間好景四并難，無如月下春琅玕。影摇金鎖碎，光動劍芒寒。魂醒耿不寐，哦詩坐長嘆。
題惠山次韵蔣叔任觀溪漲 袁植
烟曳平川上，雲屯翠嶺頭。雨淫成大浸，堤潰失安流。地入三吳窄，山餘九隴浮。不應昏墊後，始用濟川舟。
游惠山 袁植
挐舟到山寺，詩句偶緣情。山自錫無後，寺因泉有名。樓陰回夕景，樹色向冬榮。就水別茶味，全勝他處烹。
二妃廟 李邦彥
蒼梧杳靄迷遐躅，晚雲愁入修眉綠。薰風不動五弦空，清血斑斑在山竹。
句 李邦彥
古郡荒藉驛舍卑，歲華羈思兩依依。曉寒破暝清霜凜，暮色籠烟落月微。風物未諳惟近藥，暄凉無定只更衣。
句 張縝
兩岸更無通步路，四時常有避風船。
雙溪驛 黄策
已列危峨浮倒影，故淙寒碧護孤洲。峰回路斷迷征客，雪濺雷奔阻下鷗。
句 汪愷
露葉螢光濕。
靈巖寺呈銳公禪師 唐績
一水穿巖走碧沙，沿溪樛木卧龍蛇。分明便是桃源路，不見溪頭流落花。
登孤峰 唐績
昨浮枉渚水，今上枉人山。想像雲深處，先生獨往還。
上城院 鹿敏求
疏林烟重集昏鴉，攬轡行穿路逕斜。丈室颼飂風入戶，龕燈明滅燼垂花。抵寒猶欠千鍾酒，破睡聊資七碗茶。昨夜驚鴻雲外過，漸催清夢繞天涯。
福恩寺 鹿敏求
自憐滾滾抗塵容，深入雲山得梵宮。拂榻欲爲莊叟夢，披襟聊挹楚王風。條松老幹森森直，古麓寒泉脈脈通。衲子久能嚴戒律，爐香深炷掩房櫳。
南園道堂 辛炳
縱步幽園晚未回，已馴魚鳥莫相猜。垂楊當路從教折，細草沿階不費栽。花樹影中流水過，林梢缺處遠山來。一筇春事無人共，踏破空庭幾點苔。
句 辛炳
有節松筠方直操，無言桃李盡成蹊。
釣臺 許中
何代何人把釣緡，至今猶有釣臺存。身名俱隠成真隠，呂渭嚴灘詎足論。
山輝堂 張勸
蕭蕭松竹蔭華扉，更有虛堂隠翠微。雲露峰巒橫秀色，月低巖下弄清輝。分開遠碧鳴泉落，點破寒光白鳥飛。還似山陰秋霽後，照人懷抱欲忘歸。
詠龍舟 張勸
兩岸人人開盛宴，飛來飛去如掣電。明年文場角勝時，也如此日舟人戰。
中秋玩月 李賓王
西風蕭蕭起青蘋，蒼空碾玉收暮雲。可憐八月十五夜，寶光九十方平分。東山飛來雪毛兔，瑞光千丈無纖塵。誰將八萬修月斧，合成寶鏡如珠輪。包藏宇宙幾千萬，留與此夕誇清新。柴門朱戶同一照，清輝豈擇富與貧。袁宏因此泛牛渚，知微何必登嶙峋。對茲良夜可携酒，呼童與我開芳樽。寒光凄冷砭肌骨，恍然疑作瑶臺賓。我欲因之遊廣寒，葉師去後今無人。我欲因之登筯梯，周生之術誰能陳。浩歌痛飲人寂寂，惟有素影長相親。須臾酒醒月未落，卧聽潮聲千萬軍。
中秋 汪洙
秋景今宵半，天高月倍明。南樓誰宴賞，絲竹奏清聲。
喜 汪洙
久旱逢甘雨，他鄉遇故知。洞房花燭夜，金榜挂名時。
李花 汪洙
枝綴霜葩白，無言笑曉風。清芳誰是侶，色間小桃紅。
梨花 汪洙
院落沉沉曉，花開白雪香。一枝輕带雨，淚濕貴妃妝。
應瓚輓詩 汪洙
先生高誼古人幾，締就良緣誓不違。要使有情皆作偶，縱然無目也相依。倡隨偕老天何厚，生死同期世所希。寒月宵深光萬里，渾疑華表鶴雙歸。
留題王官谷 李釜
司空唐達士，寂寞卧雲岑。擾擾任羣態，休休信此心。泉聲半山急，柳色舊庭深。彷彿登臨處，遺蹤一訪尋。
句 許居仁
勝遊懷橘偏思陸，高隠燒丹擬問洪。
知吳公仲庶遊海雲寺 黄元
海雲春賞冠西州，醉帽花枝半壓頭。笳鼓不徒同俗樂，篇章還許綴詩流。祇應勝事多前日，長恐無人繼後遊。台鼎行聞虛席召，此歡須少爲民留。
題崎灘鋪壁 黄琮
暖日淡朧霞，林梢噪晚鴉。遊人何事喜，頃刻是山家。
春日郊居 林沖之
寄廬城郭逐風塵，不信農夫有食貧。世極全無干子姓，臣愚只恐負君親。枯桑伐火憐龜觳，野鼠食禾訟穀神。勸汝及春收耒耜，官家子弟欲行春。
句 林遹
飲馬驅驕虜，飛龍紀建炎。艱危三改歲，倉卒兩垂簾。
遊石橋 成大亨
曇花亭下卧晴虹，兩瀑交流雪噴洪。已許銀燈觀濬壑，未瞻秋月印長空。龍盤修榜千峰霽，金吼霜鐘半夜風。念我宿根惟德本，爲除冥障與心通。
建炎丞相成國呂忠穆公退老堂  其一 成大亨
調燮勳庸萬國歡，暫携造化入名園。芝蘭遶砌初爭秀，桃李成蹊自不言。滄海從龍揚巽翼，虞淵取日破妖昏。功存社稷膺宸眷，莫滯芳菲遠帝閽。
建炎丞相成國呂忠穆公退老堂  其二 成大亨
懇辭鈞軸逸祠庭，園闢東郊以退名。花木爭妍雖寓目，干戈未戢可忘情。鷹揚蚤繼磻溪業，霖雨爰從傅野生。願把經營芳圃手，更將春色徧寰瀛。
次韵仲舉知府徽猷勸農出郊 成大亨
鶴蓋羣山曉，熊旗愛日明。萬夫觀擁路，千耦勸深耕。江熟漁歌鬧，山豐社鼓聲。老農醉酺飲，鼓舞暮歸情。
嘯巖 周裕
萬窟藏雲造化寬，仙源路在小江干。三冬洞府幽棲暖，九夏星槎穩泛寒。飛雁忽經天柱過，蟄龍猶向石田蟠。揭名爲報紅塵客，儘把茲巖取次看。
烟村 周裕
千山環拱號烟村，名曰烟村却不村。路入清湘徒旅衆，坐看擾擾到黄昏。
遊虎邱 陳珹
選勝得朋儔，縈紆信小舟。舊游渾是夢，衰鬢獨知秋。爽氣侵殘暑，名言破積愁。醉歸有明月，莫詠大刀頭。
白鷺 曾安强
其外殊潔白，俯風臨清流。其中乃貪穢，盡日魚蝦求。
句 曾安强
何嘗釋書禁，新學破盲聾。
題大風山 陳朝老
上到禪關眼更明，重重天際萬山青。便當常住雲飛處，閑炷清香學誦經。
句  其一 陳朝老
姑射樓臺簇水仙。
句  其二 陳朝老
淑氣隨風裂麝臍。
句  其三 陳朝老
擁爐莫言冷，世間行路難。
慈母畫像贊 釋慧昌
前身女，後身男，清凈摩尼觸處參。應現頓忘前後際，從今青出勝於藍。
偈 釋慧昌
擔板老翁，性本虛空。永劫不死，明月清風。
慈聖皇后賜鍾讚 宋直方
稽首圓通圓覺王，圓合一切救有情。圓修自性妙湛然，假以音聲而說法。衆生聞音得悟解，非色非空二非塵。方便無邊行法門，成就如來大圓智。稽首巍巍觀世音，證入如是秘密門。於一塵中現多身，於多剎塵現一相。於不可說微塵劫，而救不可說衆生。發起耳根真實門，不與世間相流轉。世閒聲論已宣明，聲無無滅有非生。生滅二諦悉圓離，六根由是皆解脫。奇哉慶喜最多聞，不知聞性常周普。因鍾而聞佛所呵，不應更立鍾之事。當知金鍾不可捨，能於末劫救沈淪。茫茫六道迷昏衢，得見鍾聲爲慧日。悲酸惡趣忍淚中，得憑鍾聲超彼岸。鍾聲有是大福力，能越苦海如智航。我願一切諸衆生，聞是鍾聲同證覺。
聞笛 劉吉甫
戍鼓停撾月五更，嗚嗚巧作斷腸聲。江南自是春來早，吹到梅花夢也清。
句 陳思溫
塵蹤猶隠豹，風采幾臨鸞。
庠竊觀學士九丈題此君軒詩謹次元韵因以求教 王庠
竹君久要已忘年，臨風相語葉響泉。休學我圖中似璧，莫師我直勁如弦。勸人達節通天命，舒卷若繩明若鏡。尺無枉己空宿晝，聖豈有心猶擊磬。歲寒來伴老柴門，我豈好靜爲躁君。惟有青青四時性，笑發千載空浮雲。平安爲報春依舊，珍重道人憐特秀。忍饑寧可食無肉，相對忘形筍黑瘦。更有涪翁心似月，平生相照何勞說。不爲煎茶不作椽，清風萬壑到處傳。
庠拜手頓首啟伏蒙學士九丈再賜詩章庠僭率繼和尚覬采覽 王庠
鳴鳳覽德來紀年，要知聖澤如流泉。霜鍾堂前飽竹實，道人娛鳳撫舜弦。敲門剝啄誰傳命，淡雲磨丹開天鏡。明朝相約送涪翁，夜靜林深遶清磬。涪翁萬里離鬼門，竹枝莫惱白使君。欲試剛腸置冰炭，抱琴遠別衝行雲。邂逅東坡應話舊，但說海山千萬秀。道庠問訊今何如，自笑儂還空鶴瘦。我不愧天欺日月，何須更扣杯珓說。玉局洞天雲繞椽，漁竿遠信煩公傳。
上郡守 嚴武
一陣春風散曉霞，使君千騎擁高牙。太平天子加崇重，見說瀛洲已草麻。
句 嚴武
江頭楓葉赤愁客。
寄友人 張繹
有客厭事事，潔身山之幽。寒暑不相貸，乃有卒歲憂。有生此有事，簡之成贅疣。澄江本無浪，不如信虛舟。六經力道要，無以利心求。一朝與理會，萬境真天遊。伊水正清泠，子行無滯留。西風昨夜至，送子至中流。落月灑殘夢，已看古岸頭。我病强送君，是行良難儔。異時清門下，誰識東陵侯。
書座右 張繹
凡語必忠信，凡行必篤敬。飲食必慎節，字畫必楷正。容貌必端莊，衣冠必肅整。步履必安詳，居處必正靜。作事必謀始，出言必顧行。常德必固持，然諾必重應。見善如己出，見惡如己病。凡此十四者，我皆未深省。書此當座隅，朝夕視爲警。
偈三首  其一 釋法成
燈籠忽爾笑咍咍，如何露柱亦懷胎。天明生得白頭女，至今遊蕩不歸來。這冤家，好歸來，黄花與翠竹，早晚爲誰栽。
偈三首  其二 釋法成
歸源性無二，方便有多門。但了歸源性，何愁方便門。
偈三首  其三 釋法成
露柱將來作木杓，旁人不肯任從伊。木杓將來作露柱，撐天拄地也相宜。
頌古二首 達磨見武帝 釋法成
閑將一段秦川錦，裁作人間巧婦衣。幾度著來呈伎倆，暗中曲調少人知。
頌古二首 三頓棒 釋法成
山藤六十輕分付，肋下三拳已太遲。堪笑不能知痛癢，上堂猶道拂蒿枝。
示小師思悟 釋法成
維摩不默不良久，打破玄關沒窠臼。堪嗟幾箇杜波斯，問著癡癡不問口。
山居  其一 釋法成
四顧巍峨鎖碧陰，松風和雨響於琴。居山不用逃聲色，百鳥歸來何處尋。
山居  其二 釋法成
雪覆喬林同一色，清光上下含虛碧。採樵人立渡頭寒，極目圓蟾爲誰白。
內前行 唐庚
內前車馬撥不開，文德殿下宣麻回。紫薇侍郎拜右相，中使押赴文昌臺。旄頭昨夜光照牖，是夕收芒如禿帚。明日化爲甘雨來，宅家喚作調元手。周公禮樂未要作，致身姚宋也不惡。向來兩翁當國年，民間斗米纔四錢。
長沙示甥郭聖俞 唐庚
我昔官閬中，子時趨長安。相過日夜飲，肯使笑語乾。但知醒復醉，誰問甜與酸。攬衣步中庭，仰首羡飛翰。誓言早歸休，慎勿貪高官。時未有添丁，眼前惟木蘭。舅甥一分背，日月雙跳丸。那知十年外，相見西江干。拜起未寒温，悲來各汍瀾。我鬢已秃翁，子顔非渥丹。相從海上去，兹事人所難。陂行白漭漭，山宿青攢攢。人煙小歲後，草木深冬完。昨日次長沙，扁舟掠湘灘。中流遭惡風，滿衣潑驚湍。船如旗尾點，天作車輪團。怖畏目敢側，禱祈指頻彈。嚮非鬼神助，幾作蛟龍餐。忠信時可憑，聖賢豈吾謾。勿畏嶠南熱，我清物自寒。勿憂海邦陋，心廣身亦寛。磨刀斫鯨鱠，隱几看鵬摶。努力近藥物，明年理歸鞍。得之兩鴻鵠，龜筒不須鑽。
張曲江鐵像詩 唐庚
開元太平久，錯處非一拍。就令乏賢人，何至相仙客。直道既彫喪，曲江遂疏斥。汲黯困後薪，賈生罷前席。金鑑束高閣，鐵胎空數尺。妙處難形容，英表良髣髴。摩挲許國姿，尚想立朝色。同時反弃置，異代長嘆息。
湖上 唐庚
佳月明作哲，好風聖之清。湖邊得二友，夜語投三更。煙露兩相濕，水天參互明。散衣芭蕉凉，曳杖桄榔輕。星走抛餘光，山空答虚聲。歸矣不可留，過幽恐神驚。
雙榕 唐庚
水東雙榕間，有叟時出遊。清風衣履古，白雪鬚髯虬。吟哦明月夕，簸弄寒江秋。驚傳里中兒，不泊岸下舟。君看鬼趣中，有此風味不。安知非黄石，但恨無留侯。此生鋤犁手，誤入簪紳流。無功抵毫髪，負罪平山丘。政爾求澡濯，聞之歎綢繆。摳衣倘可親，跪履安敢羞。得聞半偈語，一解終身憂。性不喜伐國，兵書非所求。
大熟行 唐庚
去年大雪埋尺箠，水北荔枝遭凍死。共嗔北客帯寒來，我欲分疏誰受理。今年諸峒十分熟，東江不下龍川米。南翁北客兩欣然，孰與忍饑餐荔子。
蜑兒歌 唐庚
瀘南二子天一邊，思之不見今三年。阮咸已老得遥集，白髪自媿還欣然。未看顱骨并頰顴，啼中已有過秦篇。諸田何得賤庶孽，會斬莊賈摧强燕。
蜜果 唐庚
臣聞失旦雞，已曉猶强鳴。書生坐口窮，抵死輸血誠。嶺南貢蜜果，海道趨彤庭。黄蜂樂受職，紫鳯助揚舲。忠勤雖云至，思慮良未精。由來瘴癘鄉，不識霜雪清。土風不待講，氣象昏如酲。秔稻秔稻熱，水泉水泉腥。而况野果實，豈足奉聖明。未論體性殊，已覺面目生。食之倘有補，勞者甘如餳。政恐無裨益，所出非和平。上林寧少此，下箸安可輕。軒轅嘗百毒，上古雜神靈。武王嗜鮑魚，幾諫仗老成。芻蕘復何有，葵藿但自傾。
圓蛤 唐庚
黄犢鳴水中，相顧皆愕然。探之無所得，有蛙僅如錢。持問旁舍翁，云此號圓蛤。夏潦漲溝渠，喧呼自酬答。卒然聞其聲，謂當可専車。既見一拊掌，寸莛量有餘。物生元氣中，小大各異趣。蛙質黄牛鳴，持此欲誰附。我居固已陋，爾鳴良亦村。緜蠻囀黄鸝，我今思故園。
白小 唐庚
二年遵海濱，開眼即浩淼。謂當飽長鯨，餬口但白小。百尾不滿釡，烹煮等芹蓼。咀嚼何所得，鱗鬛空紛擾。向來若魚戲，海面横孤嶠。噞喁噴飛沫，白雨散晴曉。終然不省錄，從事此微眇。短長本相形，南北無定表。泰山不爲多，毫末夫豈少。詞雄兩月讀，理足三語妙。人生一漚發，誰作千歲調。安能蹲會稽，坐待期年釣。
瘧疾寄示聖俞 唐庚
體中初微温，末勢如湯鑊。忽然毛髪起，冷撼如振鐸。良久交戰罷，頂背如釋縛。尚覺頭涔涔，眉額如鑱鑿。空日一寒暑，有準如契約。伏枕兩晦朔，枵然如空橐。平生十圍腹，病起如饑鶴。衰髪本無幾，脱去如秋籜。到今僅能步，出没如尺蠖。舊聞五嶺法，有此萬户瘧。而我自僑寓，了不蒙闊略。况子又持養，何至亦例着。此身自空虚，客疾安所托。請作如是觀，無病亦無藥。
示蜑 唐庚
先君捐館年，六十畸三算。我今四十三，始得幼子蜑。餘齡繼前躅，蜑也纔及冠。况復未可知，孝章積憂歎。禄養豈不欲，兹事覺已緩。但愛眉目秀，體質净如盥。顧瞻既精神，懷抱亦氣岸。今者新剔髪，瑩若珠未貫。見之令人清，面擁疲手腕。輙然攫吾鬚，霜雪落几案。豈惟不肯嗔，更付一笑粲。骨肉今遠矣，恃汝慰奔竄。行當從諸兄，誦書喧里閈。而我于經術，粗能分句斷。發蒙要師資，心孔爲開鑽。許慎専偏傍，張華休史漢。吾家業儒久，捨此無别段。不應緣一噎，便欲廢炊爨。及親三釡足，未用萬户酇。人生百年期，我今特未半。
夢泉 唐庚
入道肯著相，出神得佳泉。起尋定中境，謾意山之巔。四人蹋𠿕𧇠，數里聞潺湲。循聲到巉絕，滿意流甘鮮。雖深石可數，太察魚難筌。分爲縞練去，濺作珠璣圓。一窺宿酲解，三嚥沉疴痊。恍惚尚疑夢，歡呼欲成顛。山間短於井，海飲鹹生涎。那知道在邇，幾作野遺賢。事固由人興，物爲知已妍。誰陪濠上遊，諒攜室中天。雖無十丈花，中有一滴禪。名酒覺殊勝，宜茶定常煎。蘭亭羽觴冷，魚腹青筒連。新文來遠矣，開卷猶潨然。徑欲抱琴去，臨流聽未全。不但受以耳，庻幾神者先。寫爲夢泉操，第入樂府篇。将前輙復却，萬事付有緣。
鳴鵲行 唐庚
簷前羣鵲鳴相呼，法當有客或遠書。吾今何處得書尺，而况賓客乘軒車。平生眼中抹泥塗，汎愛了不分賢愚。卒爲所賣罪滿軀，放逐南越烹蟾蜍。百口寄食西南隅，三年莫知安穩無。家書已自不可必，更望故人雙鯉魚。故人頃來絕能疏，况復萬嶺千江湖。雞肋曾是安拳餘，至今畏客如於菟。豈惟避謗謝還往，此日誰肯窺吾廬。杜門却掃也不惡，何但忘客兼忘吾。喧喧鳴鵲汝過矣，曷不往噪權門朱。
採藥行贈梅蟠 唐庚
順途行歌醉者誰，先生採藥山中歸。昨日攜籃入山去，今日出山香滿路。先生年來飯黄精，俗眼但白髪但青。得失乘除適相補，勿取讒人畀豺虎。
鐘潭行 唐庚
君不見惠州城之西，永福古寺鐘崛奇。夜輙亡去黎明歸，萍莎糢糊水淋漓。山僧初驚久恬嬉，一夕徑去不返棲，父老嗟惜僧垂洟。明年夏旱江水低，此鐘居然水中坻。奔走往視空城陴，挽以巨纜牛百蹄。牛喘纜絕鐘不移，度不可得乃去之。江花開落水東馳，到今過者猶俯窺。刻舟記劍真自癡，不應此物猶沙泥。
取水行 唐庚
僕夫取水古龍塘，水中木佛三肘長。隨波俛仰如簸糠，並流拯之置道傍。衲衣著帽僧伽裝，里人觀者如堵墻。相與築室臨滄浪，荷蓋荃壁辛夷梁。三日屋成小而香，野草江花薦芬芳，燼煙晝清夜燈光。乃知實相無立鄉，人人性中普照王。
採藤曲效王建體 唐庚
魯人酒薄邯鄲圍，西河渡橋南越悲。歲調紅藤百萬計，此古一作無窮時。去年採藤藤已乏，今年採藤藤轉竭。入山十日脱身歸，新藤出土拳如蕨。淇園取竹况有年，越山採藤輸不前。今年輸藤指黄犢，明年輸藤波及屋。吾皇養民如養兒，鑿空爲此謀者誰。
冬雷行 唐庚
百蟲蟄處安如家，阿香夜起推雷車。一時技癢不忍爬，撼動尺蠖掀龍蛇。龍蛇尺蠖踞已久，亦欲奮迅舒頑麻。夢中一震忽驚躍，發破墐户排泥沙。泥沙已出雷遽止，錯愕欲去難藏遮。蟲蛇狼狽莫知數，間有伏龍吁可嗟。
贈譚微之 唐庚
去年絃歌程水濱，甑中生塵范史雲。今年講學鵝城裏，關西孔子楊伯起。昔人論士觀心期，時人論士看目皮。只知黄鷂矜嘴爪，不識騶虞避生草。
游使君諸子歌 唐庚
大游落落如長松，說易妙合韋編翁。胸中藴藉入眉宇，筆下言語驅頭風。少游濯濯如春柳，十八書生過秦手。已將文舉呼大兒，更舉長源爲小友。是家諸郎都幾人，傳聞一一連城珍。未識龍川五袴守，端似當年萬石君。
北歸至廣州寄惠州故人 唐庚
歸心如躍馬，奮迅不可駐。别情如故猿，已去猶返顧。三年孺子社，數借柱史書。好在五噫孫，善保千金軀。舊來談天口，老去盡地力。萬里不相忘，寄聲問眠食。
南遷 唐庚
去去寛鄉託此蹤，閙中無地頓衰翁。未誅綺語猶輕典，更賜羅浮有底功。蝦菜賤時皆丙穴，茅柴美處即郫筒。著鞭要及春前到，趁賦梅花庾嶺東。
渡沔 唐庚
鶴歸遼海悲人世，猿入巴山叫月明。惟有沙蟲今好在，往來休並水邊行。
武陵道中 唐庚
朝持漢使節，暮作楚囚奔。路入離騷國，江通欸乃村。垣墻知地濕，草木驗冬温。寂寞桃源路，行人祗斷魂。
長沙道中 唐庚
古古今今路，朝朝暮暮行。橘林香處飯，杉木翠邊程。山带湘靈慘，川含楚些清。江湖無限句，遷客要才情。
鴨步 唐庚
伏波江面瑩如磨，忽爾崩騰作沸渦。横笛未終平似板，此中端有萬蛟鼉。
次泊頭 唐庚
何處不堪老，浮山傾蓋親。潮田無惡歲，酒國有長春。草木疑靈藥，漁樵或異人。近前端有得，丞相未宜嗔。
到羅浮始識秧馬 唐庚
擬向明時受一廛，著鞭嘗恐老農先。行藏已問吾家舉，從此馳君四十年。
初到惠州 唐庚
盧橘楊梅乃爾甜，肯容遷謫到眉尖。因行採藥非無得，取足看山未害廉。辨謗若爲家一喙，著書不直字三縑。老師補處吾何敢，政爲宗風不敢謙。
謝人送酒 唐庚
世情不到海邊村，載酒時来餉子雲。便欲醉中藏潦倒，已将度外置紛紜。細思擾擾膠膠事，政坐奇奇怪怪文。喚取鄰翁傳杓飲，漸令安習故将軍。
水東感懷 唐庚
往事孤峰在，流年細草頻。但知其室邇，誰識所存神。碑壞詩無敵，堂空德有鄰。吾今稍姦黠，終日酒邊身。
登棲禪山 唐庚
海雨山煙撥不開，眼前遮定望鄉臺。如何借得維摩手，斷取西南故國來。
收景初書并示藥物 唐庚
乾坤心腹友，江海鬢毛斑。藥補他鄉闕，書開故國顔。何時乘下澤，此日仰高山。會是歸耕耦，由來有賜環。
九日懷舍弟 唐庚
重陽陶令節，單閼賈生年。秋色蒼梧外，衰顔紫菊前。登高知地盡，引滿覺天旋。去歲京城雨，茱茰對惠連。
收家書 唐庚
西州消息到南州，骨肉無他歲有秋。驥子解吟青玉案，木蘭堪戰黑山頭。即時旅思春冰坼，昨夜燈花黍穗抽。從此歸田應坐享，故山已爲理菟裘。
瀘人何邦直者爲安溪把截将有功不賞反得罪来惠州貧甚吾呼與飲爲作此詩 唐庚
楚人季布以勇顯，魯國朱家用俠聞。馳馬彎弓臣好武，吹毛洗垢吏深文。王孫此日誰漂母，卿子前時號冠軍。滿引一盃齊物論，白衣蒼狗聽浮雲。
除夕 唐庚
患難思年改，龍鍾惜歲徂。關河先隴遠，天地小臣孤。吾道憑温酒，時情付擁鑪。南荒足妖怪，此日漫桃符。
人日 唐庚
人日傷心極，天時觸目新。殘梅詩興晚，細草夢魂春。挑菜年年俗，飛蓬處處身。蟆頤頻語及，彷彿到東津。
栖禪暮歸書所見二絕  其一 唐庚
雨在時時黑，春歸處處青。山廻失小寺，湖盡得孤亭。
栖禪暮歸書所見二絕  其二 唐庚
春着湖烟膩，晴揺野水光。草青仍過雨，山紫更斜陽。
白鷺 唐庚
說與門前白鷺群，也宜從此斷知聞。諸公有意除鉤黨，甲乙推求恐到君。
六言二首  其一 唐庚
幾年持鉢天外，晚歲結菴海隅。頭白親逢孔墨，眼生初識楊盧。
六言二首  其二 唐庚
煙合家煨老酒，風腥船過醎魚。丁米獨遺遷客，峒夫不數僑居。
有所歎二首  其一 唐庚
林中晏坐老沙門，豈願臨年觸垢氛。正恐先生不得飽，欲令後死與斯文。近逃台鼎居東洛，聞道衣冠滿北軍。須信此塗天一握，人間漫說有孤雲。
有所歎二首  其二 唐庚
耕田佩印兩徒然，憶相平津只去年。怪底功名稱地獄，誰将官府到天仙。是非已付漁樵判，疑信難憑黨與傳。杯酌豈能通大道，床頭當得酒如泉。
舍弟書約今秋到此 唐庚
此日方收信，前時已具舟。開頭今幾月，軟脚定中秋。凉德爲兄忝，炎荒爲爾憂。從今西望眼，應到見時休。
跋道德經 唐庚
鬬智饒君三十里，著書還我五千言。只將得一觀天下，約法劉公已太繁。
夜坐懷舍弟 唐庚
無雲仍露坐，有月更江皋。沉陸傷吾道，浮生憶爾曹。扁舟應夏口，此夕數秋毫。不見今三載，當時已二毛。
送外甥之廣州 唐庚
由也久從我，牢之真有甥。時情爲客老，秋色進船清。撥刺朝朝味，鉤輈處處聲。越臺休弔古，旅魄向來驚。
九日獨酌 唐庚
登高無老伴，引滿自高歌。歡意天邊少，重陽野外多。黄花空歲月，白首尚關河。他日龍山興，吾今在網羅。
壬辰九月二十三日始寒以詩記之 唐庚
朝來怪底冷，前此已重陽。漸逼袴襦節，稍聞炭火香。煙嵐向冬净，橘柚得霜黄。嶺表雖多暑，天時亦有常。
十月復暄 唐庚
誰會世問事，即今冬後秋。殘年仍御袷，先日已重裘。地勢炎州令，天時北客愁。此生橐籥內，反復任吹咻。
送客之五羊二首  其一 唐庚
不到番禺久，繁雄良自如。江山禹貢外，城郭漢兵餘。圓折明珠浦，旁行異域書。五羊雖足樂，雙鯉未宜疏。
送客之五羊二首  其二 唐庚
建國今陳跡，遊人合賦詩。廢臺樛女後，遺井鮑姑時。客去通星漢，僧來自月支。憑君黄木口，爲致海祠碑。
送故人赴循州司理 唐庚
溪入尉佗宫，撐舟閣復通。梅花吳驛外，萍實楚謠東。方策他時執，圜扉到日空。天涯一杯酒，叙别意無窮。
寄潮陽尉鄭太玉 唐庚
又種羅浮一熟田，江陽未得返耕廛。書来似見眉間印，别後新增鬢上年。下澤有車人誤矣，上林無報雁徒然。越巫雞卜聞之久，爲問行藏若箇邊。
次鄭太玉見寄韻 唐庚
度外歸期未要論，故山石筍自高蹲。他時名譽牛心炙，晚歲窮空犢鼻褌。君有詩書兼畫絕，我無德爵但年尊。音塵不繼應相悉，萬事而今付默存。
船居 唐庚
憑誰舉此問瞿曇，已築虚空作小菴。不但燕閑充泛宅，亦堪来往寄浮驂。江湖有理吾将老，魚鳥無心客自慙。非復雲安憂斗水，牀頭垂手得清甘。
壬辰九月不雨至巳年三月穡事去矣今夕輙復霈然喜甚卧作此詩 唐庚
老去生涯白木鑱，脱逢艱食更何堪。春深野色憂年惡，夜半簷聲覺雨甘。睡外莫聽泥活活，想中已覩麥含含。明朝竹徑添幽事，玉版堂頭作小參。
余舍弟既到有作 唐庚
武陵倉卒記他時，我獨南翔子北飛。覰過幾多歸後事，相看仍是别時衣。匪躬老矣惟心在，便腹依然但髪稀。尚有苦吟三十載，與君同飽蜀山薇。
收景初貶所書 唐庚
信斷常懷信斷憂，得書還有得書愁。未應宿業都相似，總爲饒聲不肯休。見說胸中養雲夢，莫将皮裏貯陽秋。而翁有道知興廢，不患無詞詣播州。
次勾景山見寄韻 唐庚
此生正坐不知天，豈有豨苓解引年。但覺轉喉都是諱，就令揺尾有誰憐。腰金已付兒曹佩，心印還當我輩傳。他日乘車来問道，葦間相顧共攀緣。
夜聞蜑户叩船作長江礧欣然樂之殊覺有起予之興因念涪上所作招漁父詞非是更作此詩反之示舍弟端孺 唐庚
當年無奈氣狂何，醉檄涪翁棄短蓑。晚落炎州磨歲月，欲從諸蜑丐煙波。與君共作長江礧，况我能爲南海歌。身世即今良可見，不應老子尚婆娑。
北風累日不止寒甚寄鄭潮陽 唐庚
山前臘雪想紛紛，風到南訛盡處村。甕面不容存酒子，床頭幾欲爨桐孫。園林呼舞知衰怯，窗户奔馳覺眩昏。咫尺潮陽五袴國，可能分我一襦温。
即事三首  其一 唐庚
歸心急似隴頭水，華髪多於嶺上梅。正是堯朝猶落此，當時湘浦亦宜哉。
即事三首  其二 唐庚
還家久近書難寫，破屋陰晴榻屢移。吾道非耶來曠野，人生樂爾復何時。
即事三首  其三 唐庚
案頭行掃塵随起，窗眼纔封雨又梢。更力窮空沽白餠，莫將疲苶鬬黄茅。
遣興二首  其一 唐庚
僧寺借經便大字，鄰墻喚酒及新篘。三年於此得其理，一飽已還非所求。
遣興二首  其二 唐庚
酒經自得非多學，詩律傷嚴近寡恩。田里歌呼無籍在，朝廷議論有司存。
送舍弟幹事廣州 唐庚
欲罷愧决策，擬行愁索居。人心旱魃後，旅色颶風餘。擊柝秋江夜，開帆曉霧初。他鄉仗神理，瀝膽奠扶胥。
春日謫居書事 唐庚
四十緇成素，清明綠勝紅。形容千慮後，門館一貧中。白日時時别，青蕪處處同。此生唇舌裏，啼鳥暮春風。
大觀四年春吾與友人任景初舍弟端孺自蜀来京師至長安時方寒食吾三人相與戎服遊九龍池飲酒賦詩樂甚是歲吾遷嶺表明年景初亦謫江左忽忽數歲皆未得去寒食無幾念念悽然作詩寄任因命舍弟同賦 唐庚
居今行古任定祖，底事遷延亦未歸。我坐力田傷地脉，君緣捜句漏天機。故都回首三寒食，新歲經心兩濕衣。學道一生凡幾化，不因到此始知非。
乙未正月丁丒與舍弟棹小舟窮西溪至愁絕處度不可進乃歸溪側有兩榕甚奇清陰可庇數十榻水東老人嘗飲酒其下云 唐庚
楊梅溪上柳初黄，荆竹岡頭日正長。獨木小舟輕似紙，一尊促席穩于床。樹從坡去無人識，水出山来带藥香。應有居民解秦語，爲言昭代好還鄉。
有感示舍弟端孺外甥郭聖俞 唐庚
一出湟關五見梅，愚忠幾欲伴黄埃。弟兄手足窮孤竹，母子肝腸泣老萊。好語忽從天上落，行人直向海邊回。此生報國無他事，力穡供輸莫待催。
遊廣州悟性寺寺有趙王臺蓋尉佗時所築有井甘甚號達摩井云 唐庚
崎嶇走上方，浩蕩取秋光。臺上經樛女，江天入夜郎。華夷憑檻遠，興廢引杯長。泉脈來何處，中含定慧香。
舜祠 唐庚
謳歌率土性之也，號泣旻天孝矣乎。何惜扁舟繫韶石，憶曾萬里叫蒼梧。
臘嶺戲書 唐庚
上世有鞭能走石，今人無鐸可驅山。一回憑膝一移足，老盡行人未老顔。
長沙竹筍聞於天下大者可十斤重食之甚甘而不冰脾昔渡湘欲作詩未暇也今復過之酬以此篇 唐庚
地入長沙莫歎卑，竹萌徑尺舊相知。九重纔復金門籍，萬里先參玉版師。契闊累年真負口，裵徊彌月未妨脾。渭川風味那能對，中有離騷九辨辭。
雜詩二十首  其一 唐庚
屏跡舍人巷，灌園居士橋。花開不旋踵，草薙復齊腰。蛤哭明朝雨，雞鳴闇夜朝。未能全獨樂，鄰里去招邀。
雜詩二十首  其二 唐庚
已絕經年筆，仍關盡日門。身謀嗟翠羽，人事歎榕根。蔬食風掀市，樓居水破村。嶺南霜自薄，何得鬢邊繁。
雜詩二十首  其三 唐庚
便歸良不惡，未去亦随緣。户口知無瘴，謳歌覺有年。藤牋得句後，桂酒抱愁邊。經術吾衰矣，猶堪學力田。
雜詩二十首  其四 唐庚
不死良難學，全生或可幾。茶随東客到，藥附廣船歸。碁倦收成敗，書慵卷是非。關心無雜慮，魂夢入精微。
雜詩二十首  其五 唐庚
兀坐且如此，出門安所之。手香柑熟後，髪脱草枯時。精力看書覺，情懷舉盞知。炎州無過雁，二子在天涯。
雜詩二十首  其六 唐庚
飽食爲茶地，深耕覓酒材。翻泥逢暗筍，汲井得飛梅。湖盡船頭轉，山窮屐齒回。田間良自苦，清興亦悠哉。
雜詩二十首  其七 唐庚
壯歲日千里，晚途天一方。花縵聊傲世，白袷亦随鄉。團扇侵時令，方書遣晝長。此間吾所樂，便擬卜林塘。
雜詩二十首  其八 唐庚
白日消諸妄，青山對屢空。著書防惡客，學圃問鄰翁。織貝流肌滑，仁頻入頰紅。丹砂落吾手，秋至任飄蓬。
雜詩二十首  其九 唐庚
多事定何補，寡言聊自温。蟹黄嗔止酒，車白勸加餐。濯足樓船岸，高歌抱朴村。愧無魑可禦，只益負君恩。
雜詩二十首  其一○ 唐庚
閙窄良難入，閒寛足見容。竹根收白疊，木杪得黄封。問學兼儒釋，交游半士農。行歌村落晚，落日滿攜筇。
雜詩二十首  其一一 唐庚
爲農沙子步，附保水西鄉。隱几江天遠，開門佛土香。時情荒徑草，野色淡漁梁。欲縱高秋目，東偏短作墻。
雜詩二十首  其一二 唐庚
舊物杯中酒，新銜海上翁。百非無一是，顯過豈微功。引水江分碧，烹丹井爲紅。幽居亦多事，度日不全空。
雜詩二十首  其一三 唐庚
小市江分破，連𥱼水捲翻。到今佛跡在，千古鶴峰尊。浮嶠來何處，豐湖入數村。登臨有何好，秋至數消魂。
雜詩二十首  其一四 唐庚
已分詩驅使，寧辭酒過差。南烹人釣蛤，北信客占鴉。年事侵膚理，憂端宿肺家。嚮來功業興，到晚詠餘霞。
雜詩二十首  其一五 唐庚
覆載宜然等，寒暄乃爾殊。雪曾前歲有，地過此邦無。煮海鯨鯢動，烹山虎豹呼。南來何所得，詩語帯娵隅。
雜詩二十首  其一六 唐庚
夜語不覺久，晨興良獨難。加之得卯酒，晚矣恰朝餐。筍蕨春生箸，魚蝦海入盤。南方禁太飽，茗盌直須寛。
雜詩二十首  其一七 唐庚
海氣東南上，野煙申酉間。草平連别洞，雨轉入佗山。道路魚鹽去，樵蘇竹木還。西江并北客，相對各蒼顔。
雜詩二十首  其一八 唐庚
水過魚村濕，沙寛牧地平。片雲明外暗，斜日雨邊晴。山轉秋光曲，川長暝色横。瘴鄉人自樂，耕釣各浮生。
雜詩二十首  其一九 唐庚
浪迹蒼梧外，放懷黄木東。人情雙鬢雪，天色屢頭風。國計中宵切，家書隔歲通。爲儒得愁思，一笑賴兒童。
雜詩二十首  其二○ 唐庚
萬里非吾土，三年失我常。只愁鳶跕跕，敢作鶴昂昂。白竹連閩越，黄雲入夜郎。何時返棲息，誰爲問桃娘。
閒居二首  其一 唐庚
未許幽人曉夢長，朝朝親炷佛前香。有詩爲愛袁家渴，無病緣抄陸氏方。身雜蜑中誰是我，食除蜿外總随鄉。白沙翠竹門前路，疑出西郊向草堂。
閒居二首  其二 唐庚
細細敲門細細應，老翁方曲晝眠肱。魚陂舊種千頭鱠，桑徑新窠十畆繒。菜足尚堪分地主，米餘翻欲供鄰僧。平生雅有乘桴興，咫尺滄溟去未能。
聞勾景山補盩厔丞仍聞學道有得以詩調之發萬里一笑 唐庚
人言盩厔似江湖，莫對丞哉歎負余。别後耳根無正始，向来紙尾得黄初。可憐鬼谷縱横口，今讀神溪縹白書。臣朔許長錢許少，何當天子念公車。
遣興二首  其一 唐庚
南来不覺兩秋砧，覽照驚呼雪滿簪。平日不堪文館冷，暮年更賦武溪深。敢緣三已有愠色，自笑一生能苦心。安得袁絲随里閈，闘雞走狗任浮沉。
遣興二首  其二 唐庚
八千岐路愁何補，四十光陰老亦宜。此去只堪犀首飲，向来都是虎頭痴。逢時有道其如命，得意無言所恨遲。詩債即今渾倚閣，新篇惟有莫相疑。
甲午元日 唐庚
非賢幸脱龍蛇歲，上聖應憐蟣蝨臣。憶與政和同度嶺，朝來已點四年春。
春歸 唐庚
東風定何物，所至輙蒼然。小市花間合，孤城柳外圓。禽聲犯寒食，江色帯新年。無計驅愁得，還推到酒邊。
春日五言二首  其一 唐庚
啼禽通夢寐，芳草過比鄰。暖逼花期促，愁牽酒量伸。
春日五言二首  其二 唐庚
去就慙雲雁，浮沉羡海鷗。妄心花片落，豪氣柳枝柔。
春日七言二首  其一 唐庚
更與何人共寂寥，竹君時引到谿橋。是家大似東郭子，能使人之意也消。
春日七言二首  其二 唐庚
尚有小桃凌奼女，豈無大杓飲衰翁。老來不復談堅白，醉去猶能愛淺紅。
鄭太玉送子魚 唐庚
便當權閣太常齋，藥竈于傍手自煨。須信子魚藏妙理，坐令母蟹媿几才。刀頭定向何時得，劍脊頻将好意来。老去少陵雖病肺，尚堪持此薦寒醅。
兒曹送窮以詩留之 唐庚
世中貧富兩浮雲，已著居陶比在陳。就使真能去窮鬼，自量無以致錢神。柳車作别非吾意，竹馬論交只汝親。前此半癡今五十，欲将知命付何人。
鄭二鎖試五羊久而不還問之廣人云已失解從海道歸潮矣聞之惘然唁以此詩 唐庚
望君挹取裒然首，爲我迂回長者車。璧玉已聞歸間道，足音那復念逃虛。卑微官職緣親屈，眊矂情懷賴酒除。政使登名似韓子，十年曾不補遺餘。
驟雨 唐庚
黑雲驚小市，白雨沸秋江。聲入家家樹，凉傳處處窗。亂流鳴决决，疊鼓閙龐龐。蘋末清風起，斜陽覷海邦。
江漲 唐庚
秋來雨似澆，雨罷水如潮。市改依高岸，津喧救斷橋。雲陰哭鳩婦，池溢走魚苗。天意良難測，前時旱欲焦。
代書寄鄭二 唐庚
别後定何似，此中難具陳。倦憎秋氣濕，老怯曉煙辛。沸議今方爾，歸期覺愈伸。須煩三絕手，時復餉清新。
八月十五夜月 唐庚
應緣人望望，故作出遲遲。幾歲一相見，浮雲寧别時。吟拚雞腷膞，玩覺兔迷離。此夕登樓興，非關有所思。
夜久睡覺不復能寐凄然有感 唐庚
無復更殘暑，夜深清欲饑。葉飛魂夢數，露重語音知。月色到秋苦，更聲臨曉遲。平生憎墨翟，老去亦悲絲。
立冬後作 唐庚
啗蔗入佳境，冬來幽興長。瘴鄉得好語，昨夜有飛霜。籬下重陽在，醅中小至香。西鄰蕉向熟，時致一梳黄。
端孺糴米龍川得粳糯數十斛以歸作詩調之 唐庚
倒拔孤舟入瘴煙，歸来百斛瀉豐年。炊香未數神江白，釀滑偏宜佛跡泉。飽去定知頻夢與，醉中何至便妨禪。憑君爲比長安米，看直公車牘幾千。
東鄰二首  其一 唐庚
即今樂事屬墻東，歲晚何曾酒盞空。白蜜已輸仍節近，紅藤未動况年豐。
東鄰二首  其二 唐庚
肯聴寒梅緩緩消，笛聲夜夜到谿橋。怪生不似關山月，新向城中得徴招。
謾成 唐庚
雲暗便窗破，山寒賴屋低。往還天外少，早晏雨中迷。書冊開仍闔，履聲東復西。何嘗有所賦，得句旋安題。
聞鄭二對吏五羊 唐庚
舊友年来畧散亡，新收鄭子亦遑遑。歲云暮矣無雙鴈，我所思兮在五羊。獄吏事權先自貴，書生蹤跡况能狂。風流人物今餘幾，可忍羣兒復謗傷。
東麓 唐庚
經旬不見小匡廬，忽爾相逢喜欲呼。自入秋来更韶潤，却從瘦裏带敷腴。人間信有傷心碧，坐上那無滿眼沽。可是清暉解娛客，能令腸斷到愚儒。
西溪 唐庚
西溪霜後更沉涵，溪上愁人雪半簪。市散爭歸橋納納，櫓揺不進水潭潭。利傾小海魚鹽集，味入他村酒茗甘。百里源流千里勢，惠州城下有江南。
野望 唐庚
賴有澄江在，専供倚杖清。水裁偏岸直，雲截亂山平。鞞鼓知農隙，雞豚覺歲成。却緣搖落後，木杪得孤城。
獨遊 唐庚
是日游於獨，迺情知者誰。時光新舊歲，節物淺深枝。鴉攫春祠敏，鳶窺野燒癡。田園有妙理，吾悔得之遲。
醉眠 唐庚
山静似太古，日長如小年。餘花猶可醉，好鳥不妨眠。世味門常掩，時光簟已便。夢中頻得句，拈筆又忘筌。
故游茂先大夫元祐初爲唐安守豪逸喜賓客能劇飲談笑蓋陳孟公之流今唐安絃索之盛甲於兩蜀自游使君始後累遷至秦鳯憲以卒既二十餘載而其子振旅遊嶠南相過於惠州作此詩贈之 唐庚
唐安千指錄琵琶，故事猶聞蜀叟誇。樽酒何人陪北海，練裙今日見西華。子歸未得頻芳草，我老無成學種爪。萬里相逢俱白首，班荆長語夕陽斜。
憫雨 唐庚
老楚能令畏壘豐，此身翻累越人窮。至今無奈曾孫稼，幾度虛占少女風。兹事會須星有好，他時曾厭雨其濛。山中賴有茱糧足，不向諸侯托寓公。
次張天覺見贈韻 唐庚
别公歸去養天和，見說清朝士已多。裙捨登門何處曳，頂緣受記昔曾摩。幾時傅說重調鼎，去歲成湯已解羅。會引鑑湖爲故事，要從英主乞三峨。
重陽後一日從無盡泛舟遊處士臺故詩人秦龜從所居 唐庚
皂河經雨水微沙，船帖臺根日未斜。三徑就荒悲白土，一樽相屬對黄花。已将遠眺收平楚，更遣清言到永嘉。要見仙翁頭似漆，請看醉後落烏紗。
江陵逢故人宋德粹自播守罷歸南陽以詩見貽依韻和酬 唐庚
昔别方初節，相逢各素秋。君歸卧龍國，我脱墮鳶州。霜鬢含多事，塵容帯倦遊。行藏端可見，歲晚莫登樓。
走城西别處厚居正兩宗兄會居正出獨與處厚笑語終日頗有卜鄰之興因屬買田江陵作此詩 唐庚
舊交零落半存亡，晚歲荆州得兩唐。臨别眼中無小謝，再来天外有他楊。預行後日誅茅地，要近先生避世墻。會與幽人數晨夕，何能結客少年塲。
和觀文相公立春日示詩 唐庚
閒把流年指上輪，朝来七十五廻春。一杯願薦喬松壽，四海方依社稷臣。血氣未嫌辛菜冷，顔容猶稱彩幡新。清詩小字傳觀處，滿座驚呼覺有神。
生還至宜都逢李六 唐庚
更把餘年著酒澆，莫談前事廢燈挑。地緣有語封還止，印爲無功鑄復銷。賴是詩書能却瘴，到今魂夢亦聞潮。頭西歸去君休怪，尾段無多不奈焦。
舟中 唐庚
去楚及梅落，過夔逢麥秋。既非就國者，判作賈胡留。心力盤灘盡，年光抛渡休。移書故山友，慎勿厭鋤耰。
北嵌 唐庚
雙鬢莖莖白，孤舟寸寸移。北嵌方守劑，南畆定何時。無處謀春酌，他村博晚炊。頻年臥江海，寧卹一灘遲。
何執中挽詞 唐庚
白璧就黄壤，忘情良獨難。觀生六十化，比没九遷官。筆下無時俗，胸中有歲寒。雅懷嗟不遂，欲掛死前冠。
王元隱挽詩 唐庚
雙鬢繙經老，千金食客貧。由來户外屨，不救甑中塵。惜此凌雲手，終於入幕賓。何人禪家學，崔篆得崔駰。
悼楊隱之承事 唐庚
忍能揮淚讀豐碑，平昔修爲我自知。一日不齋無此理，五行並下記他時。肯教靈運先成佛，未信王家敢譽兒。耆舊即今零落盡，鶴歸空嘆冢纍纍。
題覽勝閣後破佛 唐庚
塵侵面相黄金暗，雨入眉毫白玉休。此日爭看大垂手，遊人誰復小低頭。
將赴闕有感示聃 唐庚
老畏高門地，慵便下澤車。終然嬰世網，難作愛吾廬。白平陽滛於，詩曹務盡廢。郡置假尉以，代之分其半。
次韻强幼安冬日旅舍 唐庚
殘歲無多日，此身猶旅人。客情安枕少，天氣舉盃頻。桂玉黄金盡，風埃白髪新。異鄉梅信遠，誰寄一枝春。
次韻幼安留别 唐庚
白頭重踏輭紅塵，獨立鵷行覺異倫。往事已空誰叙舊，好詩乍見且嘗新。細思寂寂門羅雀，猶勝纍纍冢卧麟。力請宫祠知意否，漸謀歸老錦江濱。
陌上桑曲 唐庚
蕭疏陌上桑，寂寞採桑女。蠶老葉轉稀，羅敷淚如雨。歛袂蹙雙蛾，秦筝一曲歌。慇懃謝郎意，其如義命何。
白頭吟 唐庚
秋風團扇情，夜雨長門意。高鳥既已逝，前魚自當棄。賤妾白頭吟，知君懷異心。祗知茂陵女，不憶臨邛琴。
結客少年塲 唐庚
結客少年塲，男兒尚氣須激昂。朝從魯朱家，暮過秦武陽。飲酒邯鄲市，膝上横秋霜。明年從軍入燉煌，金印紫綬輝路傍，貧中知已慎勿忘。
五雜俎 唐庚
五雜俎，水中魚。去復還，天上鳧。不獲已，轅下駒。五雜俎，名利地。去復還，塵埃轡。不獲已，貧而仕。
公無渡河 唐庚
公無渡河，公無渡河。君不見吳兒秋悲小海唱，湘女夜怨招魂歌。抱石沉清流，弄酒奔素娥。忠血醉蛟蜃，義肉飽黿鼉。暗中水弩貫七札，魚龍百怪垂涎澤，吻牙相磨。公無渡河，公無渡河，平地猶恐生風波。
明妃曲 唐庚
生男禁多才，長沙伴湘纍。生女禁太美，陰山嫁胡兒。長沙雖歸如不歸，陰山亦復歸無期。絳灌通矦延壽死，琵琶休怨漢天子。
舞馬行 唐庚
天寶舞馬四百蹄，綵牀襯步不點泥。梨園一曲傾盃樂，驤首頓足音節齊。幾年流落人間世，挽鹽駕鼓不敢嘶。忽然技癢不自禁，俗眼驚顧身顛躋。後生何嘗識此舞，謂之不祥固其所。
風樹吟 唐庚
樹欲靜兮風不止，子欲飬兮親不待。歸飛反哺八九子，我曾不如畢逋尾。樹欲靜兮風不休，子欲飬兮親不留。旦自梅兮暮至棘，當年飼我如鳲鳩。
戲題醉仙崖 唐庚
誰家翠嶺高亭亭，白崖隱起仙人形。仙人昔嘗爲酒星，乘興痛飲乾北溟。五湖一吸聊解酲，江妃喪魄鼇失靈。上帝震怒呵出庭，酡然影落秋山青。行人幾見霜葉零，醉仙醉去不復醒。何須荷鍤隨劉伶，河沙劫填歸冥冥。
古生 唐庚
卷地風來怒濤起，驚散沙汀雙翡翠。誰將仙匹鎖金籠，孤飛吟叫煙波裏。古生開鎖放珍禽，春江日暖重相尋。巧舌相和葦風輭，綺翼交飛菰浪深。壯哉古生真任俠，氣義肝腸何激烈。功成不復更偷生，一劍揮霜襟濺血。世間美事多參商，白馬青梅人斷腸。古生埋没在何處，江山流水空茫茫。
走筆贈仙姑 唐庚
仙姑八十春秋高，兩鬢墨黑無斑毛。鹿胎冠子青紗袍，神風清峻真仙曹。人生瞥忽如銷膏，是非海裏翻波濤。五斗官米令人勞，安能俛首爭錐刀。願仙乞我瓢裏一丸藥，武陵谿上抖擻世俗腥與臊。不然教我蟬蜕羽化秘訣之一二，海山深處摘取王母千歲不熟之蟠桃。
醉後怒筆 唐庚
炭寒火冷燈微明，虗簷瀉雨如傾瓶。酒酣耳熱身體輕，撫膺大吼黄鍾聲。怒目直視如流星，拔劍擊柱傍人驚。丈夫寧可五鼎烹，安得容此呑舟鯨。
雲南老人行 唐庚
雲南老人老無力，藜杖支腰隴頭立。道逢蜀客話平生，時復仰天長太息。自言貫屬瀘水湄，瀘水邊徼濱獠夷。夷人之性類蛇豕，頻肆毒螫爲瘡痍。十五年前多寇盗，一境騷然不相保。民禾收刈虜人家，戎馬偷銜汝江草。近來風俗都變移，卷却旌旂張酒旂。牛羊村落晚晴處，煙火樓臺日暮時。兩眼昏花兩鬢雪，喜見昇平好時節。茅屋横吹一笛風，野店攜歸半瓶月。問翁致此何因緣，道是江陽太守賢。鼓琴絃歌不生事，十年静治安吾邊。鄭國國僑去已久，誰信人間準前有。異日刊爲德政碑，請問雲南隴頭叟。
憶昔行 唐庚
憶昔方東來，亭傳荒荆棘。風庭紅葉亂，雨砌蒼苔溼。饑虎撥門開，哀禽向人泣。十載却西還，亭傳已完葺。青鎖揖江山，朱欄趁階級。行旅糧不齎，大路遺敢拾。蜀道無難昜，人心自寛急。寄言守亭者，勿使狐狸入。
午起行 唐庚
細藤簟展波紋綠，瓦枕竹床殊不俗。白日寥寥午眠熟，起來更覺精神足。萬緣寂静數甌茶，千偈消磨碁一局。此間真味有餘清，未羡紛紛厭粱肉。
張求 唐庚
張求一老兵，著帽如破斗。賣卜益昌市，性命寄盃酒。騎馬好事人，金錢投甕牖。一語不假借，意自有臧否。雞肋巧安拳，未省怕嗔毆。坐此益寒酸，餓理将入口。未死且强項，那暇顧炙手。士節久凋喪，舐痔甜不嘔。求豈知道者，議論無所苟。吾寧從之遊，聊以激衰朽。
擊劍歌 唐庚
三尺光芒燿霜雪，長安使氣爲任俠。間對要離壯涙垂，醉叱荆軻怒眥裂。天下承平猛士閒，夜半無人自彈鋏。會須東海斬長鯨，歸來倒瀝腥臊血。
黎城酒 唐庚
黎城酒貴如金汁，解盡寒衣方一吸。獄曹參軍到骨窮，簿書吻燥何由濕。夜來細雨落簷花，對客惟有嘗春茶。明朝踏月趁早衙，免使路中逢麴車。
題崔令曲海後 唐庚
崔令飲酒五七斗，崔令唱辭一千首。時時浪飲輙高歌，利鎖名韁總無有。人稱崔令爲顛狂，我知崔令非顛狂。承流宣化有餘方，高歌浪醉也何妨。
晝寢 唐庚
雨餘熱喘殊喊呀，坐翻故紙腰足麻。鋪陳枕簟騫青紗，倒牀不復知横斜。夢魂飛揚遠還家，故人見我一笑譁。須臾睡覺衙鼓撾，牆頭瞑雀聲槎槎。
城上怨 唐庚
雨似懸河風似箭，風號雨馳寒刮面。何處巡城老健兒，城上謳吟自哀怨。不知底事偏苦傷，聲高聲低哀思長。戍邊役重畏酷法，去國年多思故鄉。城上歌時夜方半，正是孤齋醉魂斷。和風和雨兩三聲，推枕投衾坐長歎。傳聞邊警動熙河，戰士連年不解戈。今夜風號雨馳處，城上哀怨知幾何。
别句永叔 唐庚
巴江灩灩巴山空，十里五里蕉花紅。少年鋭意立功業，破煙一棹輕如風。却思三歲相歡聚，說劍論詩輕李杜。平生不作女兒悲，今日爲君重回顧。
春日雜言二首  其一 唐庚
官居雙海棠，何年植庭中。風流二月間，照耀一室紅。渾家惜此花，具飲呼乃翁。翁雖怯盃觴，意難逆兒童。臈醽十分深，白眼一引空。醉時忘華顛，浩歌滿東風。
春日雜言二首  其二 唐庚
庭前楊柳枝，春來蔚然綠。老翁鬢邊青，已去不可復。舉杯屬春風，此理竟如何。轉首飛楊花，春風自蹉跎。
覽鏡 唐庚
昔我先君子，德與形氣俱。襃衣佩長劍，軒昂真丈夫。我生困多難，迺類山澤癯。頭目頗麞鼠，愧忝虎豹駒。太倉五斗米，足食蕞爾軀。誰能向天子，號饑訴侏儒。
客至 唐庚
山頭竹萬箇，風來玉相戛。下有屋數間，蕭然如佛刹。門無車馬喧，幽徑芳草茁。隔窗識君聲，遽起投筆札。黄雞未啄黍，環堵無可殺。園蔬煮淡泊，山泉啜甘滑。何以樂嘉賓，春禽日嘲哳。
寄題張志行醉峰亭 唐庚
先生飽醖藉，表裏皆純粹。獨推糟與粕，施之爲政事。百里飲其德，陶陶有歡意。餘醺落嘉陵，一江醇酒味。沉酣到山骨，頹然偃蒼翠。亭中時把酒，坐對青山醉。醉鄉在何許，祗此中間是。先生况多文，爲續醉鄉記。
聞東坡貶惠州 唐庚
元氣脫形數，運動天地內。東坡未離人，豈比元氣大。天地不能容，伸舒輙有礙。低頭不能仰，閉口焉敢欬。東坡坦率老，局促因難耐。何當與道俱，逍遥天地外。
寄郭潛夫 唐庚
我昔遊瀘江，泛舟奔楚宫。黔江自南來，胥會涪之東。黔江清且碧，瀘江濁而紅。紅碧不相入，分流如卧虹。羣瀦激湍濤，洶湧成戰攻。須臾盡變濁，混混顔色同。清固不勝濁，此理天下通。君視開成間，牛李争長雄。要之贊皇子，不勝太牢公。物理自古然，徘徊歎無窮。
病鶴行 唐庚
鶴兮鶴兮何處來，秋江靜兮蘆花開。波痕侵月白皚皚，千聲萬聲鳴哀哀。不飛不翔不飲啄，骨瘠稜稜瘦如削。冰姿玉質僅生存，雪羽霜毛半零落。鶴兮鶴兮何鬱鬱，我知爾是沖天物。芝田就養孤高情，瑤池洗出神仙骨。傳聞仙島冥冥中，水晶甃作蓬萊宫。祥煙瑞霧常濛濛，好將六翮摶仙風。
寄郭虞卿 唐庚
讀書老益苦，瀟灑比元澹。直行不由徑，慎獨肯欺闇。如何已鴻冥，猶復見蜉撼。寡和郢中曲，忍辱漁陽摻。斗筲彼常態，義命吾何憾。屈伸固有時，佳境當徐啗。
題溫泉觀 唐庚
溫泉宫裏行人宿，溫泉池上行人浴。人自多情感盛衰，泉固無心任榮辱。細路蟠蟠入疏竹，萬年秦山皆在目。吾皇高拱九重深，一株松蘿爲誰綠。
題洪川驛 唐庚
倦游征人鬢欲絲，膏車秣馬東南馳。出門四顧迷路岐，閉户却坐愁支頤。魚生釡竈鼠巢枝，夏畦千里成陂池。吾皇致治方無爲，淫雨破塊天何知。勸君飲酒君勿疑，行使止尼良由時。未逃形數皆有涯，此獨未信無窮期。
食筍行 唐庚
半夜春山試雷雨，驚起蟄龍初出土。野人不惜蒼苔古，掘得嘉餐自燒煮。滿盤明玉遠飄風，一箸鱸魚味差苦。竹齋食罷竹陰午，竹裏行吟傲簪組。君誇食肉君固卑，我誇食筍我亦痴。阿蠻豐膩飛燕瘦，意態雖異要皆奇。君不見天隨先生貧食杞，又不見關中客卿肥刺齒。豐儉不齊皆有理，彼此相忘聊爾耳。
題史廷直郊居 唐庚
黄金轉手盡，郊居掩清晝。山容凉肺腑，竹意浄懷袖。入門編簡香，無復更銅臭。君看道南院，豈識元德秀。
棕花 唐庚
斫破夜叉頭，取出仙人掌。鮫人滿腹珠，鮰魚新出網。
送王觀復交代 唐庚
文正活國手，頗恨見不及。宦遊識其孫，想像高冠岌。豈但爲交承，自是賢友執。尤喜談性命，微到鬼神泣。吾曹飲滄海，百川資一吸。失脚沙土間，卷舌舐泥汁。焉依既云久，臨别百憂集。去去自護持，雨荷終不濕。
戲贈王推官誠中 唐庚
乃祖賦混成，津涯極深遠。家學到諸郎，文字復清婉。今作劾鼠吏，于理誠未稳。怒草三千牘，馳驛奏龍衮。上問今安在，幕職補閬苑。召賜數刻對，歎息相見晚。縱未置青瑣，亦應校黄本。九萬里扶搖，忽若馳峻坂。
送趙元思司法 唐庚
誰不從王事，夙夜獨匪懈。休沐猶坐曹，伏日不歸廨。平生熟大法，餘事工小楷。自稱霹靂手，作縣真癬疥。董宣雖强項，臨事中實駭。從君學吏禮，稍稍識起拜。今當告别去，何以贈行邁。二十罰自親，此理須少戒。
送扈大夫端叟 唐庚
平生未識韓，不願封萬戶。方幸得依劉，未幾公已去。三年此留滯，一味惟忠恕。江水倒隨人，劍嶺横遮路。那知黄門手，就寫碧蘚賦。空聞隴上兒，擊塊歌五袴。
到任後寄家兄 唐庚
君子所就三，爲食最爲下。起家仰寸祿，此實下焉者。南山無敝廬，千里就官舍。但使食有魚，敢言曹乏馬。同寮皆故人，毎事相假借。况復官長賢，醉歸應不罵。
送鄉人下第歸鄉 唐庚
閉門誦書史，已讀萬卷破。養氣塞天地，不受一毫挫。名聲落空廓，蹤跡長坎坷。塵埃相邂追，齒髪嗟老大。文章心未死，功業手猶唾。世事若循環，天理猶轉磨。朝得暮或失，俯弔仰輙賀。行見風雲會，驚起南陽卧。
送趙安道下第歸鄉 唐庚
大官危，小官卑，君不得官君勿悲。君不見前日宰相今海涯，胡椒八百斛，流落知爲誰。又不見州縣官，折腰事細兒。常憂一語不中治，敢對西山笏拄頤。大官危，小官卑，君不得官君勿悲。願君酒量如鴟夷，勿作瓶罌居井眉。與君賭取醉爲期，明日烏帽風披披。
代先狀寄孫熙叔 唐庚
疇昔告行邁，別酒月中把。蹭蹬我已歸，裴徊君尚且。相逢勿驚怪，已覺都幻假。但當呼阿素，預遣置若下。略聽誦靈光，未敢賦換馬。一醉洗塵埃，萬事真土苴。
郡人獻筍守以分餉郡寮而吏獨見遺守知之命追賜焉蓋不出既久而人忘之也因成一篇 唐庚
坐穩膝生踝，凝塵罩藍版。出少顔面生，未熟城市眼。争席人相忘，饋肉禮非簡。本自無光彩，不必更埋鏟。自知吾免矣，置酒具瓶盞。起舞屬細君，相對一笑莞。
友人還鄉有感 唐庚
饑烏啞啞枝上啼，秋風蕭蕭吹客衣。儒冠誤身不得歸，女癡妻寒病乳老。歸來聚首貧亦好，我固知之歸不早。束書十載遊長安，一官遠謝醫卜賢。托生長鑱直可憐，今君别我還故里。想見親朋問所以，爲言顦顇京塵裏。
哀賢 唐庚
仁廟乃文考，裕陵真武王。先帝幾于成，主上賢于康。時亦有二子，採薇登首陽。其一猶行歌，其一今云亡。功在百世外，懦夫心膽張。齊侯但多馬，名滅身未殭。
讀邸報 唐庚
當今求多聞，取士到蓬蓽。時時得新語，誰謂山縣僻。昨日拜御史，今日除諫官。立朝無負漢恩厚，論事不妨晁氏安。臺省諸公登衮衮，閉門熟睡黄綢穩。
訊囚 唐庚
參軍坐廳事，據案嚼齒牙。引囚到庭下，囚口爭喧嘩。參軍氣益振，聲厲語更忉。自古官中財，一一民膏血。爲吏掌管鑰，反竊以自私。人不汝誰何，如摘頷下髭。事老惡自彰，証佐日月明。推窮見毛脉，那可口舌爭。有囚奮然出，請與參軍辨。參軍心如眼，有睫不自見。參軍在場屋，薄薄有聲稱。只今作參軍，幾時得騫騰。無功食國禄，去竊能幾何。上官乃容隱，曾不加譴訶。囚今信有罪，參軍宜揣分。等是爲貧計，何苦獨相困。參軍噤無語，反顧吏卒嗟。包裹琴與書，明日吾歸休。
程使君生辰歌 唐庚
使君來分銅虎符，哺飬百姓如哺雛。設弧在旦人奔走，舉首爭爲使君壽。但願使君如乃翁，福德種種皆圓融。官至大中年九十，諸郎鳴玉左右立。
寄杜蓬州 唐庚
閬中勝事不妨奇，舊來僻左人誰知。祗緣乃祖腸斷句，名與江水東南馳。閬人德之不敢忘，遺祠今在南山上。壁間畫得太瘦生，想是當年苦吟様。寄將模本博新詩，爲我落筆揮珠璣。君家自是箇中脚，會道春從沙際歸。
中秋遇雨感懷呈世澤彦直 唐庚
初遊東都年二十，清歡趁得中秋及。高陽會中酒徒集，惠和坊裏繡鞍入。蟹螯嘗新左手執，雞頭未老搓玉粒。盃行到手不待揖，明月清風供一吸。纒頭不惜傾箱給，倚賴決科如俯拾。誰知得官反拘縶，此景此歡那復緝。今歲中秋雨如泣，窮山牢落秋光濕。孤燈熒熒照書笈，屈指流年如箭急。
通判蘇君俞見和復次韻答之 唐庚
公才過人其倍十，詞藝即今誰跂及。萬卷收藏富編集，詩人閫域稱優入。西州書生學穿執，朅來東游爲絲粒。十分折腰敢長揖，欲吐壯懷還自吸。朋從調笑鬬捷給，狂言偶發難收拾。語意俳諧韻牽縶，不敢獻公公密緝。報章大是鮫人泣，一一珠璣落圓濕。自慙思竭如空笈，口吻悲吟知窘急。
喜雨呈趙世澤 唐庚
去年雨多憂水潦，今年雨少憂枯槁。都緣縣政失中和，水旱年年勤父老。前時雲起雨欲落，夜半風來還一掃。明朝引首望霄漢，屋上晨暾仍杲杲。賦輸百萬未破白，簿脚何緣得勾倒。上書自劾欲歸去，老婦挽衣傍奪藁。技窮往訴北山神，是夕沛然償所禱。稻畦罷亞勢已活，竹裏蕭疏聲更好。故應神意閔孤拙，苟免歲中書下考。便安杵臼伺秋成，雲子滿田行可擣。
蓬州杜使君洪道屢稱我於諸公聞之愧甚賦詩答謝之 唐庚
去天一尺古蓬州，年來除守得勝流。渠家本是城南杜，詩律賢我三千籌。如此才高却解事，入眼人才皆可意。他邑猶分刺史天，片言每爲將軍地。故應憐我退無田，力相推挽令向前。傍人聞說皆撫掌，竹竿那使鮎魚緣。
嘲陸羽 唐庚
陸子作茶經，竟爲茶所困。其中無所主，復著毁茶論。簡賢傲長者，彼自愚不遜。茶好固自若，于我有何恨。便當脫野服，洗琖爲一獻。飲罷挈茶去，譬彼澆畦畹。君看禰正平，意氣真能健。達與不達人，何啻相千萬。
代內 唐庚
爺娘嫁我時，本以君能文。謂當得所托，致身在青雲。觀今天下事，勝負方紛紜。英俊肩相摩，料理不到君。何妨採藥去，相與登鹿門。著書示後世，千載猶清芬。
答 唐庚
世豈無高人，刻意在枯槁。竟爲恩愛累，有志莫能保。君能喚我歸，衰鬢及未葆。何非有此翁，那得有此媪。著書吾豈能，庻幾獲幽討。何必登鹿門，是山皆可老。
戊子大水二首  其一 唐庚
踏歌喧喧雜鐃鼓，潭邊呼龍令作雨。龍嗔揮水十大餘，千村萬落幾爲魚。寄謝龍神且安處，熟睡深潭不驚汝。
戊子大水二首  其二 唐庚
夜半傳呼河入室，攬衣下床深没膝。舊來水不到譙門，老巫歸咎西門君。西門君去老巫舞，明年却娶河伯婦。
除鳳州教授非所欲也作此自寛 唐庚
人生纔食頃，何處分好弱。刑獄即道場，筦庫有真樂。故紙終日翻，毛錐幾年閣。百函無力致，諸公誰說著。今承學校乏，頗訝名字錯。宿業豈無戀，得冶不敢躍。骨肉遠難俱，囊装貧昜縛。師儒要好手，老大良非脚。戛盡識羮空，抽窮知繭薄。後生端所畏，人材若爲作。豈唯嘲孝先，更恐困有若。行路固知難，得地幸不惡。柳拖千丈絲，山集五色雀。絳紗諒無有，苜蓿聊可嚼。况聞豆積嶺，中有不死藥。
登越王樓 唐庚
左綿城北長安道，馬足翻翻人自老。越王高樓藏道邊，道上行人不迷到。樓前西日墮江紅，一見如逢鄰舍翁。向來何處識面目，應在少陵詩句中。
芙蓉溪歌 唐庚
人間八月秋霜嚴，芙蓉谿上春酣酣。二南變後魯叟筆，七國戰處鄒軻談。人間二月春光好，谿上芙蓉迹如掃。周家盛處伯夷枯，漢室隆時賈生老。小兒造化誰能窮，幾回枯枿還芳樷。只因人老不復少，有酒且發衰顔紅。
富樂山 唐庚
富樂之名誰所留，建安年中劉豫州。擁兵入蜀萬貔貅，孱璋送國來迎頭。軍中釃酒椎千牛，炙如巴山酒如涪。酒酣握手登高丘，極目紫芋蹲春疇。富樂之名此其由，君聞此說還信不。當時兵起四十秋，拆屋不足供誅求。生靈嗷嗷鼎中油，山中胡爲乃爾優。想今富樂萬倍劉，端能容我逃窮愁，山僧笑言客罷休。
將家遊治平院 唐庚
年年官職如冰様，只有登臨作酬賞。好山一一如佳客，令人欲作傾家釀。昨日西樓弔王孫，今日東津悲逐臣。江邊勝事略尋徧，不見海棕高入雲。
遊天池院 唐庚
上方細路蟠如綰，下有晴川平似坂。近水遠山皆可人，躍踴來供搜句眼。小池中有江湖春，孤洲便可呼白萍。團團倚檻看清澈，不敢洗耳山僧嗔。
遊雪峰院書所見院在開元寺之西越王樓之東蓋小院也 唐庚
東家既崢嶸，西鄰亦稜層。那知齊魯間，有此蕞爾滕。僻路少人到，掣鈴小童譍。松扉迫窄入，石磴敧危登。迎門老尨吠，畫壁蒼龍騰。庭除静如眼，几席不受蠅。青焚日日香，明續年年燈。土盆養幽花，古木纒枯藤。雖小亦自足，無虧豈須增。憶昨苦盛夏，數來避繁蒸。毎借安禪榻，曲此晝眠肱。日月當幾何，霜雪遂嚴凝。慈竹猶疏疏，惡風遂朋朋。作詩書屋壁，掃滅聽寺僧。
十月十八與舍弟登越王樓便道趨開元寺上天池得句滿紙顛倒雜亂幾不可讀明日詮次成二十二韻 唐庚
沐浴罷趨局，幽居愁杜門。重登帝子樓，哭弔詩人冤。憑欄參井天，隱几西南坤。冬深一水瘦，歲晚千山髠。豐稔徧川陸，太平到雞豚。江城水頽雉，市瓦塵迷鴛。坐對仙雲宫，祗隔斜陽村。樓臺白水外，松柏蒼雲屯。天垂望羌山，雪汁融朝暾。誰爲四方些，招此千歲魂。便道訪古寺，策杖尋靈源。上到山椒窮，轉覺天池尊。行疲犬馬力，下視烏鳶翻。不應水性高，疑有神物噴。肯隨秋漲落，况逐夏潦渾。潛通八角井，散入千家盆。漁村喚欲譍，釣石諒猶溫。似聞扣船歌，想見持竿蹲。吾曹本山林，朝衣裹狙猿。只應適埜車，便作忘憂萱。詩兼巧拙對，酒雜醇醨吞。閽吏况解事，不妨盡餘樽。
六一堂 唐庚
我思六一翁，羽化四十年。雖不及摳衣，毎願爲執鞭。手彈醉翁操，目覩廬陵編。床頭五代史，屏間七交篇。詩常諷思潁，曲毎歌歸田。齋摹畫舫様，酒法冰堂傳。此志自弱冠，到今已華顛。嗟予又晚輩，讀書慕先賢。即彼生處所，館之與周旋。時對文章姿，稍息簿領肩。賢者果不死，瞻之猶在前。似揮誅姦筆，猶拏擊佛拳。誰當嗣前規，時爲易蠧椽。勿毁魯恭宅，中有夫子天。
蘇時中惠茶 唐庚
三年泮宫苦幽獨，中有宜人惟睡足。蟲魚注罷直廬静，午枕鳴雷撼窗屋。故人蘇子半幅書，餉我閩溪一包玉。親題更屈調絃手，遠寄來澆飯蔬腹。故應疑我夢得官，誰信吾衰已無復。空令半夜忍饑吟，搜到池塘春草綠。
天馬歌贈朱廷玉 唐庚
貳師城中天馬駒，眼光掣電汗流朱。將軍出塞萬里餘，得此龍種來執徐。朝踏幽燕暮荆吳，歷塊一蹶傍人呼。向來價重千金壺，一朝不直半束芻，千馬萬馬肥如豬。
受代有日呈譚勉翁謝與權 唐庚
老來忽忽流年緊，三見涪江秋葉隕。祗緣二子日相從，便覺一瓢窮可忍。東津曉作招隱賦，西樓暮得思歸引。文字能令酒盞寛，江山未放詩才窘。分題踴躍誰避席，得句歡呼同彼隼。泉名三逸本戲語，野史千年傳不泯。醉歸半路飛蝙蝠，餘興中宵伴蚯蚓。那知鬚鬢禿于筆，但見兒童長如筍。留滯甘爲西域胡，衰遲更結東遊靷。故山咫尺未成歸，坐使蒼顔厚如胗。
與舍弟飲二首  其一 唐庚
篇篇皆有酒，世疑淵明詩。佳趣正在此，俗子那得知。寄跡杯酒中，序者爲之辭。詩酒吾家事，何用寄跡爲。疑者既已陋，序者良亦卑。酒殊醉味同，勿問醇與醨。
與舍弟飲二首  其二 唐庚
濕酒澆枯腸，戢戢生小詩。詩中何等語，酒後那復知。黄菊遂行邁，徑去不復辭。拒霜猶屈强，其勢何能爲。但問酒有無，勿計官高卑。江邊捕魚郎，教我當啜醨。
受代還眉 唐庚
久客念吾土，毎嘆江山非。及兹受代去，亦復無家歸。仕宦幾半世，奔走遍九圍。竟無置錐土，安此容膝扉。還當僦屋居，况有囊金揮。處鄉亦何有，去國空依依。
赴闕 唐庚
十年餐苜蓿，夢寐長闌干。繼粟自不飽，朝虀豈辭酸。雖無汗馬勞，幾作蠧魚乾。自知爬沙手，未辦扶搖摶。此行敢僥倖，政爾求便安。恐或得所欲，聖主天地寛。
劍州道中見桃李盛開而梅花猶有存者 唐庚
桃花能紅李能白，春深無處無顔色。不應尙有數枝梅，可是東君苦留客。向來開處當嚴冬，桃李未在交遊中。即今已是丈人行，勿與年少爭春風。
武興謠 唐庚
去年山中無黍稷，只有𦺥根并橡實。𦺥根作麪如食蜜，橡實炊飯如剥栗。東家有錢食橡實，西家無錢惟食𦺥。今年𦺥盡橡實貴，山中人作寒蟬枯。
會飲尉廳效八仙體 唐庚
尉公不忝東州英，坐上拍滿樽中盈。令尹學道眼目明，作佛肯後靈運成。户掾句法令人驚，登壇抗臂從我盟。法曹静如不能鳴，胸中自有百萬兵。會稽少年富才情，墨竹中含楚辭聲。泮宫老人駕虚名，賦詩飲酒畏後生。
古風贈謝與權行三首  其一 唐庚
錦囊琭琭奇，經笥便便腹。幾擬問天公，如何飯不足。鳴鴞變好音，璞石琢良玉。爲報採詩人，文翁能化蜀。
古風贈謝與權行三首  其二 唐庚
我有無絃琴，無絃亦無徽。忘言乃能解，得意心自知。山高流水深，尚笑鍾子期。爲君奏此曲，改調作别離。
古風贈謝與權行三首  其三 唐庚
生逢堯舜君，四門方穆穆。賢俊日登庸，不聞澗阿獨。願君攄賢業，邦方有道穀。毋縮袖間手，軒車遠行復。
程羲父挽詩 唐庚
門戶金張貴，規模鄒魯儒。平生冰玉姿，不受紈綺紆。肯顧慱餅印，甘爲小兒呼。舊來使劇邑，下車成袴襦。暮年賦從軍，隻箸安邊隅。不識墓中人，永懷屋上烏。
譚勉翁詩章老夫所畏而以能問於不能此殊不可曉也媿而作詩 唐庚
高才乃爾信虚名，句法時来就考評。投社得君真惡客，専門知我有先生。文章已逼三都賦，行輩猶推四海兄。細看劉侯詩自好，不應便伏老彌明。
既以前韻贈勉翁復懷廷玉因次韻 唐庚
千金駿骨買虚名，驥老通衢價未評。逐去定知窮不死，向来元以句爲生。東風又見鶯朋友，北信難憑雁弟兄。欲寄此懷惟有月，天涯分與故人明。
峽路十韻 唐庚
上馬復下馬，羸軀不暫停。鈴聲今古道，柳色短長亭。亂石波翻雪，洪崖岫破青。羊歸沿絕壁，鹿飲入寒汀。兩岸渾遮月，中天畧見星。雲來通玉壘，江去背滄溟。春少花難折，霜多葉易零。愛山猶著物，畏棧未忘形。事業知安在，艱危已備經。宦遊方此始，何日遂鴻冥。
清明日示弟姪 唐庚
歲華忽忽又清明，憶與諸生試集英。金鎖掣雷開右掖，紵襴披雪照昇平。立班雉尾身疑夢，茂對龍顔目乍驚。百拜起居分左右，十年胸臆轉縱横。愧無長策裨千慮，敢昧初心苟一名。三道豈能窺董傅，乙科今復愧匡衡。始吾進取恬無意，看汝光華便是榮。他日當求田二頃，杖藜自足過浮生。
赴益昌六言二章  其一 唐庚
豈有登臺衮衮，漫令去國遲遲。南越纓方欲請，北山文莫相移。
赴益昌六言二章  其二 唐庚
樂職如今酒美，判司敢歎官卑。會待薛疏供帳，歸從朱老栽榿。
上益昌守李大夫 唐庚
標致自清流，知名二十秋。諸儒堂上席，羣客帳前籌。南渡衣拖繡，西來幕建油。食葱逢屈突，封戶識荆州。襦袴三巴國，櫜鞬九郡侯。道興期變魯，文盛擬從周。訟矢雖關聴，賓壺不廢投。未妨登衮衮，暫屈布優優。望府多奇士，華顛媿督郵。崎嶇緣底事，憔悴此重遊。舉目江山是，翻身歲月遒。客愁移带眼，鄉思詠刀頭。技癢論文在，心闌觸事休。那堪趨冉冉，祗是判悠悠。揣分宜長引，憂貧復少留。長裙何處曳，門館儻容鄒。
上漕使 唐庚
持節三千里，提封一十州。天文占使入，地上覺錢流。吏有言前信，農無賦外求。事投餘刃畢，政舉大綱休。惠澤坤維潤，威風井絡秋。利源乾復溢，民瘼痼還瘳。德以柔剛濟，材兼巨細收。道興期變魯，文盛擬從周。即給中臺筆，行拋外計籌。孤生真自幸，微祿每容偷。未可長閑去，須爲寸進謀。祗應青白眼，能爲辨薫蕕。
石漕生日 唐庚
夢斷維熊夜，祥呈饋鯉初。固應賢有後，誰謂慶無餘。爲國家相似，憂民子不如。符分四任虎，金佩十年魚。未補三公衮，聊分八使車。權衡公選格，陵阜富軍儲。閥閲氈猶在，朝廷席正虚。稱觴勤祝頌，二十考中書。
翟提倉生日 唐庚
奎畢夜騰輝，英靈出帝畿。陶門八翼後，卻桂一枝巍。使斧今持鐵，經編舊絕韋。政將儒雅飾，學造道心微。士論宜金馬，君恩且繡衣。德醇渾可飲，才俊不容晞。盛世方連茹，孤生耻食薇。初從漆雕仕，全拙漢陰機。薺舌猶餘苦，蓴心未得歸。大椿祈不老，烏鵲正求依。
家提倉生日 唐庚
銅梁蟠地角，此日誕英奇。世路方敧側，心田自坦夷。著書揚子宅，講學仲舒帷。庠序聲名久，朝廷議論推。受釐才賜對，攬轡便逢時。誰道儒宫冷，如今使節持。幸全陳孺社，喜遇紫芝眉。更祝靈椿壽，驚烏託穩枝。
錢憲生日 唐庚
何處産英奇，河南定鼎基。珠傾鮫室寶，蘭長謝庭枝。事業堪臺省，功名暫海沂。案成張說口，德滿紫芝眉。和氣真堪掬，清風凛欲吹。每因憐傳癖，未甚責書痴。盛德雖忘報，私心實自知。遐齡何以祝，華表鶴歸時。
張嘉父生日 唐庚
靈光不自藏，今日誕忠良。揮塵雲騰湧，峩冠鶴瘦長。强明心似月，勤幹鬢成霜。赤縣鳴琴宓，清朝攬轡滂。權衡公調選，陵阜富餱糧。除惡雖云切，憂民只恐傷。行看星使動，已覺省蘭香。壽考何須祝，傳家辟穀方。
送宋衮臣赴任浙憲 唐庚
綵衣入蜀記當年，金紫重來抱使權。擁鉞止奸民奠枕，揚鞭畫計地流錢。汝南評論常相借，圮上文書獨見傳。政目告成纔五月，歲頭未改恰三遷。秦雲慘雪趨朝路，吳雨肥梅按部天。名位愈隆人愈遠，從今帝席爲誰前。
送趙世澤供奉 唐庚
君豈蹶張手，是間聊自藏。兒童歌楚些，婢子誦靈光。契分詩交密，形骸酒遣忘。方依益者友，遽理舍人裝。雞黍他年約，山河白日長。陽關那忍聽，衰老易悲傷。
遊仙雲宫 唐庚
出郭三竿日，横江一葦航。雀飛田有麥，蠶罷野無桑。下馬危梯滑，開門古殿香。雨餘丹井溢，苔入醮壇荒。畫老星辰動，碑殘歲月亡。鐘聲落城市，符祝走村鄉。埜鳥啼巴蜀，山崖刻漢唐。臨歸更回首，惜此一襟凉。
直舍書懷二首  其一 唐庚
寸枉非吾志，休論尺與尋。黄披終日卷，青對十年衿。風眩藥囊減，雨昏茶椀深。揚雄名宦思，都向草玄沉。
直舍書懷二首  其二 唐庚
箇處本來冷，此時仍更清。擁爐成久坐，曳杖却徐行。暝色侵書帙，秋陰入鼓聲。悠然索馬去，祗此是功程。
書鄭撫幹詩卷後 唐庚
本合金閨去，翻來玉壘遊。邊塵凝不動，詩債索相酬。自得清新庾，非關鍛鍊周。雲臺家體格，文館祖風流。冀北雖蒙顧，遼東祗自羞。好傳江上女，歌向竹枝秋。
哀詞二章  其一 唐庚
雲霄才業逝川東，學易年齡一夢中。春殿昔抽蟾桂綠，夜臺今隕幕蓮紅。殘章斷槀塵埃滿，别院疏簾笑語空。千古龜山原口墓，暝煙蕭索白楊風。
哀詞二章  其二 唐庚
文章泮水動英遊，玉殿騰名十四秋。蓮幕未平臺省志，薤歌潛引古原愁。青雲氣義千金薄，綠綬恩綸一命休。科第不窮餘訓在，鳯毛森秀紹箕裘。
籌筆鋪 唐庚
脅寡欺孤罪未訶，先生此意竟蹉跎。漫令鄴下痴兒女，駭汗驚惶欲渡河。
獲蠻賊代主簿賀張安撫 唐庚
詔書頻促馬頭東，更爲邊民縛狡童。三箭不煩仁貴手，七擒自得武侯功。梟鶵已去古巢冷，狼子不歸秋穴空。何用聲名達朝聽，恐妨辟穀伴喬松。
書齋即事 唐庚
書生不事事，書齋春晝長。竹色語笑綠，松風意思凉。簞瓢樂仁義，圖史披興亡。此間有佳趣，此外皆茫茫。
題所居 唐庚
鼾睡失青春，昏昏尚欠伸。素知行路惡，敢厭在家貧。捜句工雖淡，看書味頗真。檄來端不喜，毛義已無親。
夜坐感懷 唐庚
聲斷鐘樓月，文書對坐時。破窗燈焰走，凍硯筆鋒遲。名利髪將鶴，風霜手欲龜。何當一蓑雨，披曉剪蓴絲。
述懷 唐庚
名字雖云繫列曹，儒風門戶只蕭騷。頭顱自揣宜藏拙，指目何妨笑養高。本以食貧来仰禄，豈於王事更辭勞。老来精力堪驚歎，一紙文書輙數遭。
秋夕書懷 唐庚
亹亹歲華侵，垂垂老境臨。時光自風雨，寒色到衣衾。萬竅號秋杪，孤燈照夜深。蛩聲亦清苦，唧唧伴人吟。
過湖縣 唐庚
狼虎猶知父子仁，人生安有不親親。武皇况是聰明主，却恨初無一諫臣。
過田横墓二首  其一 唐庚
成則爲王敗則亡，英雄成敗本尋常。滄溟無際何妨死，却死東郊未耿光。
過田横墓二首  其二 唐庚
九江梁楚竟誅夷，自古才高必見疑。脱使酈生猶未死，將軍來此亦何爲。
過潼關 唐庚
鐵衣十萬擁胡雛，手釋襟喉計亦疏。閫外不聞天子詔，將軍未甚讀兵書。
題瀘川縣樓 唐庚
百斤黄魚鱠玉，萬戶赤酒燒霞。榆甘渡頭客艇，荔枝林下人家。
蘇君俞通判愚齋二首  其一 唐庚
人間爭以智相高，底事紛紛祗自勞。頓覺朱愚真有味，莫將佳處語兒曹。
蘇君俞通判愚齋二首  其二 唐庚
三年消遣琴書在，一室清虚杖履凉。却怪齋名渾未盡，邇來愚智已兼忘。
題春歸亭 唐庚
沙際春光又是歸，亭前景物故應奇。綠楊雅與清江稱，殘雪偏於碧嶂宜。流水無憑何處去，東風有準不吾欺。芳菲欄檻無窮興，消得新愁入鬢絲。
和程大夫荔枝 唐庚
家在岷峨飽荔枝，十年遊宦但神馳。側生流詠今千載，入貢稱珍彼一時。定自不将凡果比，如何偏與瘴煙宜。白頭莫作江南客，辜負山中故友期。
雪意二首  其一 唐庚
睡眼拭朦朧，開門雪正濃。客來迷舊徑，虎過識新蹤。浦遠渾無鶴，林疏只有松。惜琴如不解，酒興若爲供。
雪意二首  其二 唐庚
榆關書不至，雪又滿平蕪。指冷頻呵玉，胸寒屢掩酥。綠嘗冬至酒，紅擁夜深爐。塞上風沙惡，征衣到也無。
閨怨 唐庚
芳草遶池綠，天涯人未歸。春來更消瘦，渾欲不勝衣。
俞和叔座上賦白鹿 唐庚
洞中於世本無求，一落人間幾見秋。和月看時迷濯濯，隔雲聽處認呦呦。未容鶴客矜風韻，應許猿翁作品流。莫把奇毛驚俗眼，恐妨歸去舊山幽。
寓精道齋有感懷家山二首  其一 唐庚
論兵作賦兩匆匆，人事光陰轉首空。五夜夢飛山色裏，一年秋在雨聲中。揚州騎鶴非無意，上蔡牽黄信此窮。幸有林泉未歸去，欲将清興問征鴻。
寓精道齋有感懷家山二首  其二 唐庚
悠悠功業老堪怜，舊事憑誰可共論。直欲酒中賒快樂，尚能花裏覓寒溫。詩書誤我成何事，歲月侵人不見痕。汾水年年秋雁到，庾郎何處不銷魂。
晚春寄友人二首  其一 唐庚
眼底春愁惱殺儂，揚州往事旋成空。風流只合稱狂客，衰颯何堪作病翁。水國春深梅子雨，江天日暮鯉魚風。何時執手同樽酒，收拾清歡笑語中。
晚春寄友人二首  其二 唐庚
滿眼蕪菁斷送春，多情饒病兩關身。只知老去人心改，不覺愁来酒盞頻。霜鶻空拳知有命，溟魚竭水恐傷神。丈夫出處端無據，猶欲辭家再入秦。
春日雜興七首  其一 唐庚
羲陽瀟灑燕臺詩，誰解知音似柳枝。寂寂閒庭春色過，落花無語背人悲。
春日雜興七首  其二 唐庚
愛梅長恐著花遲，日禱東風莫後期。及得見梅還冷淡，東風全在小桃枝。
春日雜興七首  其三 唐庚
茸茸小雨弄春晴，已有狂花未見鶯。便使一年惆悵在，曉窗寒夢别輕盈。
春日雜興七首  其四 唐庚
春衣初作舞雩歸，手展韋編晝寢稀。解使芳陰快幽意，飛紅零落遶窗扉。
春日雜興七首  其五 唐庚
短帽輕衫信馬行，郊原春色太牽情。兔葵燕麥渾閒事，最有蕪菁到處生。
春日雜興七首  其六 唐庚
月團新碾破春酲，賴有歸鴻寄好音。人在天涯莫回首，恐輸華髪上瑤簪。
春日雜興七首  其七 唐庚
故人不見空凝睇，過雁全疏只斷魂。猶有野梅臨水在，一枝無語伴黄昏。
張祖同挽詞 唐庚
西南失望郎，天理信茫茫。豪逸陳驚座，風流馬季長。才宜分竹使，恩不自椒房。清白今方著，羣兒勿謗傷。
任太君挽詞 唐庚
賢婦古亦少，紛紛何况今。柏舟全美志，綵服慰幽心。舊邑虚湯沐，新阡祔藁砧。子孫門戶壯，誰敢齒諸任。
送太學李生歸鄉 唐庚
挈笈來東序，經年亦倦遊。却辭同舍去，聊慰倚門憂。顔子進未止，何蕃誰爲留。到家席不暖，随計又皇州。
送蘇教授赴闕 唐庚
三年泮水振洙風，俯接諸生屢改容。嶺霧因時難隱豹，巖雲有便得從龍。久欽才調無雙手，今喜聲名達九重。拂袖漢陽休更問，丈夫事業出心胸。
別閩中許秀才 唐庚
臨岐長歎息，此歎意深微。浮世年年别，初心事事違。捫參蜀道遠，犯斗海槎歸。故國有餘樂，黄雞秋正肥。
送朱元素歸養 唐庚
事國日猶長，歸寧計亦良。泉烹純孝味，菽啜自然香。失馬君何患，臨河我獨傷。從今千里夢，夜夜到江鄉。
贈瀘倅丘明善二首  其一 唐庚
吳頭楚尾秀山川，一分才華占得全。和氣暖敷冬有日，清風寒壓瘴無煙。分麾共領南門鑰，簪筆終歸北闕天。寄語江陽夷落道，安排春織待新編。
贈瀘倅丘明善二首  其二 唐庚
可曾爲客到江陽，塞上蕭條斷旅腸。歌動竹枝終日楚，笛吹梅弄數聲羌。仰天太息偷銜憤，被髪驚呼不爲狂。校尉自能青白眼，肯教牛尾一般黄。
調華陽尉 唐庚
家世傳儒素，平生學古文。三年思故國，一命荷君恩。折節羞黄版，歸休許白雲。吟詩無廢事，薄俸不禁分。
天寧節口號 唐庚
九曲昆渠換碧流，挺生英主間千秋。謳歌萬國纔歸禹，損益三年便繼周。南畆暗侵山色盡，西陲展到海邊休。不知誰是乘槎客，爲採蟠桃薦冕旒。
書新堂 唐庚
疊茅重葦一堂新，設榻聊安簿領身。落枕不知鶯樹曉，汙書長苦燕泥春。獄官何預青苗事，野意新便白葛巾。能向此間時得趣，何須分外拜車塵。
自笑二絕  其一 唐庚
案頭故紙如撥山，三年祗有馬上閒。貴官眼高不解顔，緊推不去何其頑。
自笑二絕  其二 唐庚
平生所學盡虚談，爲吏文書百不諳。喚作參軍真漫浪，軍中底事更須參。
除夕感懷 唐庚
永漏侵春已數籌，地爐猶擁木綿裘。無心豈畏三尸訴，愛日還驚一歲休。故國二千空醉眼，新年三十恰平頭。光陰未用相敦迫，領取衰翁兩鬢秋。
金牛驛二絕  其一 唐庚
秦人虚餌方投釣，蜀國痴魚已上鉤。天與中原通笮馬，人間何處有金牛。
金牛驛二絕  其二 唐庚
由來仁義行終穩，到了權謀術易窮。纔見詐牛收劍外，已聞真鹿走關中。
春日郊外 唐庚
城中未省有春光，城外榆槐已半黄。山好更宜餘積雪，水生看欲倒垂楊。鶯邊日暖如人語，草際風來作藥香。疑此江頭有佳句，爲君尋取却茫茫。
嘉陵江上作 唐庚
多士數車舥，誰令汝去家。坐禪腰已折，持劍手新义。雖未能空寂，然猶耻攫拏。江流何處去，憑仗弔懷沙。
自笑 唐庚
已白窮經首，仍丹許國心。那能天補綻，更欲海填深。兒餒嗔郎罷，妻寒望藁砧。世間南北路，何用爾霑襟。
率諸公飲開元寺勉翁有詩因次其韻 唐庚
三伏光陰過，初秋宇宙新。一杯相馬酒，千古竹林人。山入永嘉屐，蟻浮彭澤巾。悲歌送落日，爲我少停輪。
直舍夜坐 唐庚
强仕似幼學，細書仍短檠。月來吟處白，風及醉時清。坐久夜微濕，更深秋有聲。不知愁底事，終夕自悲鳴。
上張安撫 唐庚
一劍縱横敵萬夫，少年功業負雄圖。時平不佩将軍印，任重来分刺史符。膝上細絃調雅操，塞前蠻柵長平蕪。自慙子美詩才少，難詠花卿絕世無。
春日 唐庚
今日天涯又見春，與春事契合相親。君看四十年來事，只有東君是故人。
任滿未聞除代 唐庚
已媿千名佛，何堪一卷師。十年駒局促，萬事燕差池。館下諸生笑，門東稚子饑。賓僚眼前換，歲月鬢邊馳。子舍行將去，吾車亦已脂。謂當魚縱壑，猶作鳥粘黐。宿有詩書債，非關造化兒。岷峨吾故國，自合去遲遲。
次勉翁送客韻 唐庚
仕宦方誇四十强，江山那復戀蒼茫。征鞍過我横春色，别酒斟君釂野芳。青史功名時執手，紅塵岐路一愁腸。神錐可是藏鋒物，要使兒曹看脱囊。
宿審田鋪 唐庚
無正文。
謝雨文 唐庚
農事方作雨不來，稻畦麥隴飛塵埃。神哀此民賜以雨，脈溝丈澮流膏乳。殽肥酒香答神休，神終相之俾有秋。
招隱辭 唐庚
子誰友兮涪之雲，出爲雲兮澤斯人。子誰親兮涪之水，朝於海兮日千里。趣子之駕兮捨子之舟，子不我信兮與雲水謀。
題郎官湖 唐庚
湖邊冷艷浸秋蒲，湖上寒光轉夜烏。太白持盃問月罷，爲子題作謫官湖。
舟航 唐庚
蓬窗夜雨短長夢，啼鳥喚人新舊愁。萬里論文一樽酒，醉和明月上扁舟。
句  其一 唐庚
山斷疑無路，林開覺有村。
句  其二 唐庚
夜宿花村不見花，數間茅屋瞰溪沙。
句  其三 唐庚
橋橫南浦虹千丈，柳護西溪翠一行。
句  其四 唐庚
嘶人畫橋東畔路，紫騮猶記舊垂楊。
句  其五 唐庚
遠岸明殘日，孤村認小舟。
句  其六 唐庚
漢節從分竹，劉鞭不用蒲。
句  其七 唐庚
文章得丹桂，仕宦到朱輪。
句  其八 唐庚
乞取蜀江春。
謁狄梁公廟 釋德洪
九江浪粘天，氣勢必東下。萬山勒回之，到此竟傾瀉。如公廷諍時，一快那顧藉。君看洗日光，正色甚閒暇。使唐不敢周，誰復如公者。古祠蒼煙根，碧草上屋瓦。我來春雨餘，瞻歎香火罷。一讀老范碑，頓塵看奔馬。斯文如貫珠，字字光照夜。整帆更遲留，風正不忍掛。
謁蔡州顔魯公祠堂 釋德洪
開元天寶政多暇，孽臣姦驕濁清化。尺八横吹入醉鄉，國柄倒持與人把。漁陽番將易漢官，在廷之臣無諫者。吳綾蜀錦光照眼，更覺霓裳韻和雅。叛書夜到華清宮，狩呂骨驚天子訝。二十四城陷同日，長嗟乃爾忠臣寡。閙傳平原城壁堅，穴鼻可以牿牛馬。譬如灔澦屹中流，江勢遠來波倒射。吾知守職事主耳，行藏初不較用捨。公時風姿入睿想，貫日精誠震天下。我行上蔡黄犬門，驚風急雪吹平野。嬌鴉暮集村不囂，古祠窈窕連桑柘。聖朝亦旌異代忠，軒然眉鬚入圖畫。和如戲泚盧杞題，儼若夢令希烈怕。至今握拳透爪地，想見怒詞猶慢罵。聲光自與日月爭，事之成敗其天也。此詩我欲掃東壁，入字端宜擘窠寫。便覺雲收六合陰，春隨喜色生晴野。
同彭淵才謁陶淵明祠讀崔鑒碑 釋德洪
武王既伐紂，乃不立微子。雖有去惡仁，終失存商義。夷齊不肯臣，甘作首陽死。下視莽操輩，欺孤奪幼稚。汗面亦戴天，特猴而冠耳。桓公弄兵權，劉裕竊神器。先生於此時，抽身良有以。袖手歸去來，詩眼飽山翠。追還聖之清，太虚絕塵滓。長恨千載心，斷絃掩流水。崔子果何人，賞音乃知此。與君讀此碑，相見一笑喜。
題李愬畫像 釋德洪
淮陰北面師廣武，其氣豈止吞項羽。君得李祐不肯誅，便知元濟在掌股。羊公德化行悍夫，卧鼓不戰良驕吳。公方沈鷙諸將底，又笑元濟無頭顱。雪中行師等兒戲，夜取蔡州藏袖裏。遠人信宿猶未知，大類西平擊朱泚。錦袍玉带仍父風，拄頤長劍大梁公。君看鞬櫜見丞相，此意與天相始終。
同景莊游浯溪讀中興碑 釋德洪
上皇御天功最盛，生民温飽卧安枕。醉憑艶姬一笑適，薄夫議之無乃甚。長安遮天胡騎塵，潼關戰血深沒人。哥舒臣賊不足惜，要臠國忠如膾鱗。蒼黄去國食不暇，馬嵬賜死謝天下。反身罪己成湯心，奈何猶有譏之者。取非其子又遽匆，靈武君臣無怍容。何須嗚咽讓衮服，自控歸鞍八尺龍。誰磨石壁湘江上，揩拭雲煙濺驚浪。龍蛇飛動忠義詞，顔元色莊儼相向。與君來游秋滿眼，閒行古寺西風晚。道人興廢了不知，但見游人來讀碑。
陳氏貫時軒 釋德洪
春風著萬物，粉飾相明鮮。雪霜摧壓之，不情如世權。問誰不可犯，揖此蒼玉椽。斫頭未易屈，搶地猶傲然。相逢凋零中，秀色披晴煙。陳侯我輩人，逸氣傾羣賢。開軒冷相向，酬酢忘歲年。我來作風聽，夜雨雜山泉。携被願假宿，與子對牀眠。
洞山祖超然生辰 釋德洪
希郎真吾道門友，初見忘年今耐久。天機深穩道骨清，詩句誰令愕人口。可憐佳處未全知，但見兹篇氣渾厚。我生癡魯人所棄，洞視胸中了無有。但忻所至有青山，依倚叢林遮百醜。君才一籌勝却我，胡爲包腰反隨後。人生嗜好調自殊，海上舊聞人逐臭。江南長憶好雲泉，今日雲泉長入手。萬頃蒼然几桉間，作詩舉以爲君壽。理毫聊爲試冰華，小字明窗看揮肘。
懷慧廓然 釋德洪
蕭蕭暑雨過，空山成夜晴。月出東南峰，娟娟風露清。飛螢自開合，寒蟬亦悲鳴。興來忽獨往，聽此落澗聲。永懷西湖上，絕景玉壺明。松際翛然姿，振策自經行。即欲呼就語，忽隔千里程。何時徑尋子，夜航過臨平。呼猿何足道，摩雲亦虚名。未若擇法眼，能識廓然兄。應知像教末，大法欲欹傾。談笑復一出，要使萬世驚。燈火作朝夕，已有相似情。願隨人天會，仰看辯縱横。
同超然無塵飯柏林寺分題得柏字 釋德洪
沙村宿雨餘，炊烟淡寒色。山墟蠶市休，野飯漁舟隔。忽逢柳際門，知有道人宅。扣扉山答響，童子出迎客。空庭竟何有，凍死千歲柏。鐘鳴食時至，老僧揖就席。香秔定宿舂，露葵應曉摘。羌饑一飯美，何啻萬錢直。風軒納山翠，引手捫石壁。愛此玉崔嵬，歲久自崩拆。下有洄渦泉，甘涼冰齒頰。勿輕一脉微，去漲萬頃澤。吾行無疾徐，住佳去亦得。欲收有聲畫，絕景爲摹刻。興來勿復緩，轉顧成陳迹。
次韻超然游南塔 釋德洪
遶塔不忍去，新涼生早秋。不見江西月，一水空悠悠。龕燈耿晝影，遺像青雙眸。永懷皇祐間，曾此狎沙鷗。往事已陳迹，豐碣撐高樓。公昔從吾祖，來往亦風流。但餘松菊在，井臼遺林丘。高風不可攀，落日令人愁。倚杖哦清詩，溪風波白頭。脉脉不能語，歸心浩難收。今已不如古，無復相綢繆。何當效船子，華亭從釣舟。
大雪戲招耶溪先生鄒元佐 釋德洪
昨夜顛風吹裂石，曉來雪片大如席。耶溪先生醉不知，擁絮雷霆喧鼻息。癡奴搥門呼不譍，但聞含糊語呵叱。先生行世如行川，虚舟觸人無怨言。逢人覓錢即沽酒，得錢不謝猶傲然。我欲看君墮幘醉，便覺兩頰微渦旋。款段自能馱醉起，歸路逆風吹凍耳。入門兒女啼饑寒，瞪目瞠然作直視。
送英老兼簡鈍夫 釋德洪
靈源道價壓四海，骨相正似陳睦州。去年龍山同坐夏，時君亦來從我游。閙傳詩膽抵身大，時吐佳句凌湯休。故山歸去恰千里，蠒足過我不肯留。行看海上茘子熟，落枝丹顆無人收。應共鈍夫行樹下，未輸分柿獨風流。
次韻龔德顔柳帖 釋德洪
顔柳以字名，畫畫法可究。後世何寂寥，此輩了無有。皆云學未至，妙不應心手。那知斯人徒，德高名往就。字工德不修，名與身俱朽。吾子佳少年，俊氣駒方驟。新詩作行草，開軸龍蛇走。坐客口爲愕，我亦知肯首。積墨如陂池，積筆高隴阜。學之不至顔，要亦終至柳。此詩聞東坡，請君書座右。
神駒行 釋德洪
沙丘牝黄馬已死，俗馬千年不能嗣。忽生此馬世上行，神駿直是沙丘子。紫燄爭光夾鏡眸，轉顧略前批竹耳。雪蹄卓立尾蕭梢，天骨權奇生已侶。綠絲絡頭沫流觜，繡帕搭鞍初結尾。次驟意態欲騰驤，奔逸長鳴抹千里。
桐川王野夫相訪洞山既去作此兼簡直夫 釋德洪
野夫加於人一等，玉骨春容含秀整。已驚詞源倒三峽，會看聲名重九鼎。江南盡處山作堆，雨餘青碧數峰開。那知萬壑千巖處，風帽蹇驢能獨來。鳳凰鸑鷟未入眼，今識鵷雛猶恨晚。興闌掉頭不肯留，出門去袂聊一挽。君家富貴若騎虎，擁鼻未免非虚語。何當解带食太倉，時時携被宿玉堂。
贈范伯履承奉二子 釋德洪
大范風月湖，小范煙雨柳。清明與秀徹，風度隨付受。醉闌看落筆，已覺風助肘。聲名定追尋，公卿在懷袖。江湖方縱浪，第未一唾手。乃公幹國器，讜論在人口。謫居長閉門，藥方曾校否。著書亦細事，用舍付杯酒。君看雨園鳩，雨晴定呼舊。
贈汪十四 釋德洪
石麒麟兒天上物，英姿秀徹氣超忽。我非寶公亦識君，嘉期半千知一出。五色豪端欲飛動，萬卷胸中正撐突。會當談笑取卿相，先看唾手斫月窟。詞鋒堂堂無筆陣，人笑我頑取纓紱。昨日賡酬一百篇，遶紙風雷出倉卒。我詩拙惡未全貧，君語定知窮到骨。朝來爽氣西山高，倚杖風流如拄笏。祇恐與君汗漫游，共跨長鯨過溟渤。
贈蔡儒効 釋德洪
我家與君鄰屋居，君昔未生先長我。君髪齊眉我總角，竹居讀書供日課。君誦盤庚如注瓶，我讀孝經如轉磨。長老奇君王佐才，拭目顒顒觀長大。十三環坐同賦詩，出語已能驚怯懦。風雷遶紙成千篇，棄遺不惜如零唾。神思義表文融明，清絕如珠不受涴。江左相傳紙價增，東坡一讀不復和。懷高識遠不可屈，功成回首破甑墮。家貧口衆難自安，出圖斗粟充饑餓。閙聞筆陣掃萬人，上國英雄膽先破。殿前作賦聲摩空，盛名四海爭掀播。華裾如葱馬如龍，九衢突若流星過。我經憂患早衰微，生怕虚名招實禍。方衣童首住江村，飽飯愛尋閒處卧。睡餘信手摸書看，會意起來行復坐。林泉成趣亦題詩，年來藁帙成堆垛。仙郎開卷面發光，誇我雄詞驚李賀。相期他日同此遊，先買鄰庵山數朵。青松白石聞此言，共作廬山二十箇。
豆粥 釋德洪
出碓新秔明玉粒，落叢小豆楓葉赤。井花洗秔勿去萁，沙瓶煮豆須彌日。五更鍋面漚起滅，秋沼隆隆疏雨集。急除烈焰看徐攪，豆才亦趁洄渦入。須臾大杓傳浄甕，浪寒不興色如栗。食餘偏稱地爐眠，白灰紅火光濛密。金谷賓朋怪咄嗟，蔞亭君臣相記憶。我今萬事不知佗，但覺銅瓶蚯蚓泣。
十二月十六日發雙林登塔頭曉至寶峰寺見重重繪出庵主讀善財徧參五十三頌作此兼簡堂頭 釋德洪
十年懷石門，今日石門去。雙林動曦光，跋河開宿霧。力微藉古藤，泥軟脱芒屨。風泉白雲壑，夜雨青松路。我生百事廢，齒髪行衰暮。但餘愛山心，不逐年華故。此山甲天下，自昔家吾祖。峰如青蓮花，千葉曉方吐。煙雲浮香色，清涼洗肝腑。異哉萬木間，白塔巋然古。此老無恙時，超放殊媚嫵。萬象供談笑，大千爲戲具。我曾從之游，絕塵追逸步。誰云今已亡，塔開全體露。永懷憑妙觀，此意竟凄楚。那知深林間，聊與故人遇。電眸霹靂舌，咳唾成妙語。筆端撼江海，千偈浩奔注。人間有此客，自可忘百慮。堂頭百衲師，嶷嶷法王輔。君看說禪口，未肯讓前古。夜闌對昏燈，豪邁激頑魯。相逢俱偶然，此生真逆旅。何當各努力，業已共騎虎。詩成對軒渠，一笑小天宇。
留題三峰壁間 釋德洪
三峰稜層如削玉，一派懸泉瀉寒綠。平生山水性貪婪，聊與白雲相伴宿。松風竹露有餘清，夜伴孤月依簷楹。神凝氣爽睡無夢，不聞樓上霜鐘鳴。庵頭禪翁頭雪白，麻衣草履提筇策。謂予久與世緣疏，青眼逢迎喜詩客。三峰高兮溪水深，造物留之無古今。新生松竹不須剪，四時風露常蕭森。粥罷收盂知我去，殷勤乞與題詩句。山頭塵土任茫茫，白雲自在來時路。
華光仁老作墨梅甚妙爲賦此 釋德洪
雪裏梅開何草草，欲問清香無處討。回看水際竹叢邊，寂寞閑愁洗粧早。東坡戲作有聲畫，竹外一枝斜更好。但恐金鬚容易墮，額黄雖妙難長保。笑笑先生獨愛竹，雪壁風梢麝煤掃。應爲冰姿不可傳，醉裏相忘亦顛倒。慚愧高人筆下春，解使孤芳長不老。從來病眼錯黄昏，隔霧相看更相惱。
仁老以墨梅遠景見寄作此謝之二首  其一 釋德洪
荒寒掃横斜，稀疏開未徧。煙昏雨毛空，標格終微見。吳姬風鬢亂，睡色餘妬面。誰令種性香，風味極不淺。道人三昧力，幻出隨意現。塞管玉纖寒，無勞寫哀怨。
仁老以墨梅遠景見寄作此謝之二首  其二 釋德洪
數筆何處山，領略分樹石。遠含千里姿，間見復層出。我本箇中人，慣卧蒼崖側。借路行人間，勃土相欺得。那知一幅中，見此晚秋色。悠然欲歸去，遠壑誰同陟。旁人笑絕纓，捲卷成陳迹。
上巳日有懷昔從雲庵老人此日山行 釋德洪
今年上巳日，久客望江南。雙林接脩水，石路入煙嵐。千峰出雲雨，空谷吞寒潭。蒼杉鬰童童，秀色動雲庵。不見庵中人，青燈耿塵龕。空餘行樂處，攀翻聞笑談。風光與節物，觸愁味參參。臨高望煙靄，衰涕落春衫。
次韻胡民望小蟲墮耳 釋德洪
先生素坦率，元日慵拜賀。獨從耶溪翁，掩門作清坐。一尊對喧譁，酒酣巾幘墮。忘形到挽鬚，困倒相枕卧。一蟲輙墮耳，忽覺風雨過。隆隆竟不已，亟起呼燈火。頗疑含沙流，射影陰中禍。蟲亦意墮井，咨嗟恨坎坷。豈曰無意出，欲出但未果。驚憂發清詩，怨語終婀娜。夫子英偉姿，奇韻出覊鎖。那知乘一醉，遭此微物挫。鬬螘真鬬牛，此事古亦夥。置之勿復疑，自可平物我。我詩無好句，聊復相唱和。恐亦有佳句，一笑千愁破。
贈歐陽生善相 釋德洪
薛公衣尚敝，饑腸轉鳴雷。天子征遼東，細君笑靨開。吾夫雖奇蹇，要是高世材。發必藉時耳，今豈其時哉。往見張將軍，喜曰真吾儕。三矢定天山，英聲馳九垓。房杜未肉食，席門蒙積埃。但餘王氏子，文字相追陪。賢哉太夫人，智鑑照襟懷。嘗自撫其子，國鼎真鹽梅。但未識其友，試與俱而來。窺窗見之喜，亟使羅尊罍。果見貞觀間，相逐登三台。予嘗閲舊史，至此嘗徘徊。數子初未貴，踽踽蒿與萊。而彼一女子，底藴遭窺猜。何知婁師德，碩大非栽培。譬之萬頃波，但見瑠璃堆。倔强如梁公，包撫等嬰孩。掩卷發長想，鄙吝爲崩頹。吾今著田衣，百念如冷灰。功名一破甑，掉臂首不回。頗怪歐陽生，諛語坐差排。人生如逆旅，歲月苦逼催。懸知賢與愚，終作土一抔。美惡何足道，君亦真恢諧。愚賢君勿取，吾肯罪形骸。不肖君謂賢，是適爲吾咍。重輕寧在子，意子定癡獃。所喜亦清散，時時過茅齋。明日念當行，引紙研松煤。詩成極醇釅，蒲萄初潑醅。
贈許邦基 釋德洪
邦基今年方十九，美如濯濯春月柳。龍章鳳姿絕世無，金馬玉堂如故有。酒闌愛捉玉麈尾，玉色正同批誥手。高燒銀燭擁新粧，看君落筆龍蛇走。欲驅清景入秀句，萬象奔趨不敢後。人疑錦繡纒肺腸，不然筆端應有口。謫仙風流今復見，況亦彷彿外塵垢。但恐功名纒縛人，未放青山掛窗牖。
送正上人歸黄龍 釋德洪
道人泉南來，音姿頗純美。觀其略笑語，亦自飽風味。相看坐終日，孤月墮止水。但見篆畦間，青煙行未已。朝來忽去我，秋風動衣袂。試問安所之，笑指千峰裏。秋晚當相尋，結伴入層翠。
贈吳世承 釋德洪
吳郎氣高明，温然見標格。文章當世家，風流走上國。清談落玉麈，醉袖餘詩墨。一種富貴韻，綠髮映坐客。便覺儒生寒，枯衰酸凍色。解來古招提，爐香伴禪寂。宗之果瀟灑，壁門應夜直。歲晏或來歸，共理登山屐。
次韻寄吳家兄弟 釋德洪
朱門連屬南昌郡，東湖褒賢拔高峻。西山卷簾入欄楯，富貴遮人不容進。我初見之不敢瞬，吳家諸郎特風韻。戲語嘲之終不愠，筆鋒落處風雷趁。冰華百番一揮盡，紅粧聚看眼波俊。一堂喧闐客懽甚，大厦吞風簷月近。君看渥洼本龍孕，俗馬那能著神駿。
香城懷吳氏伯仲 釋德洪
西山遭霧雨，形勝久抑鬰。雲開誰使令，千峰爲子出。骨瑛淡如秋，談笑極强倔。扶提登高閣，慷慨問陳迹。特欣曇顯醉，不受澄觀律。加額想諸郎，豪氣洗寒乞。新莊花成輪，春生夢蝶室。清境乃不游，萬壑同稱屈。洪崖清不殺，笑傲時出沒。路逢騎雪精，挾以兩橘栗。
大雪晚睡夢李德修插瓊花一枝與語甚久既覺作此詩時在洞山 釋德洪
窮年踏黄塵，旅卧每自鄙。此山頗岑寂，飲食亦清美。瘦藤當一折，且作終老計。曉堂看春雪，秀色浄窗几。爐暖倚蒲圑，頹然成坐睡。君從何所來，會我清夢裏。瓊花斜裊帽，眸子湛秋水。伊予雜懽笑，應阿竟何事。忽然長揖去，驚覺在千里。人生孰非夢，安有昏旦異。心知目所見，歷歷皆虚僞。他日或相逢，何殊開睫寐。此詩當見渠，一展笑相視。
汪履道家觀所蓄煙雨蘆鴈圖 釋德洪
西湖漠漠生煙雨，浦浦圓沙鳬鴈聚。今日高堂素壁間，忽見西湖最西浦。翩翻兩鴈方欲下，數隻飄然掠波去。獨餘一隻方穩眠，有夢不成亦驚顧。蕭梢碧蘆秋葉赤，青沙白石紛無數。我本江湖不繫舟，爾輩况亦江湖侣。令人便欲尋睿郎，呼船深入龍山塢。
蘇子平汪履道試李潘墨 釋德洪
南陽國師古禪伯，玉殿以棋聊戲客。客雖四海棋絕倫，我解兩奩俱用黑。侍臣大驚帝微笑，客亦袖手吁莫測。黑中優劣自能分，正似蘇汪今試墨。老潘氣韻凌阿寛，二李不平有矜色。坐令好事旁舍郎，瞠視無言受巾幗。我非南陽不能辨，以手捫頭空嘆息。徑當相攜詣瞽叟，夜半一辨須明白。
隆上人歸省覲留龍山爲予寫起信論作此謝之 釋德洪
芙蓉阿隆耽兩耳，急性天然緩如葦。懷親徑歸不肯留，少留龍山今月矣。新交未數故人稀，睡足明窗臨棐几。管城落帽爲微笑，便覺金光走龍尾。試校鵝經拂硬黄，傳此寶書千餘紙。紙光葉葉揭筠膜，字工戢戢行凍螘。勝公昔讀龍宫文，百本妙談此其髓。流落人間今幾年，此去西天十萬里。我寄閑房古寺中，閬風著氈自當止。自非道人三昧力，此書何以能至此。炷香一讀萬緣空，海印發光初按指。願君垢盡雞出燖，亦於此法信根起。生生要續無盡燈，照了無明癡種子。
送元上人還桂陽建轉輪藏 釋德洪
趙州飽叢林，懶墯亦慣便。起步作欠伸，藏經終一遍。投子猶可駭，手足未舒展。但於數字中，演出五千卷。兩翁古禪伯，措置令人羡。安知塵塵中，法輪常自轉。無數妙章句，函匭金碧昡。芥子瑠璃瓶，歷亂齊發現。頗怪老龍華，底事别營建。幻出諸鬼物，奇狀分百變。疾馳並推轂，過目等飛電。萬衆初錯愕，熟視生悲戀。譬如觀寫照，筆下出眉面。爭貴紙上容，活者反棄賤。乃知像教末，妙理蔽浮淺。要令齒髮輩，種性受熏煉。元禪今南歸，酬此夙所願。我作送行詩，敗墨磨破硯。詩成一大笑，相顧春風軟。會看出談笑，錯落照深殿。想見午梵清，隨喜時遶漩。
贈淨上人 釋德洪
金華上人牧羊伴，來尋江南好山看。西湖毛骨漱秋光，野鶴精神照冰段。嗟余塵事苦相覊，槁項蒼顔老路岐。二年來往南州浦，古寺閒行三見之。生涯初不受塵垢，到客跏趺聽秋雨。玉軸已閒經半掩，銀葉未寒煙一縷。雲泉佳處包當解，未暇從人覓錢買。不嫌高笑常垢汙，與子俱載歸東吳。
贈器之禪師 釋德洪
器禪鄱水來，一鉢自笑傲。偶然家此山，十見青林槁。寒骨聳詩律，枯筆作行草。韻如絳闕容，日月不能老。伊余曾聞名，再見遂傾倒。情高付無求，語妙知有道。兹山得君居，便覺山愈好。何時卜東巖，鄰徑雲共掃。時時從君游，吐詞覓遺藁。
秀上人出示器之詩 釋德洪
川原積雨收，餘陰閣新晴。一宿古蘭若，歸夢有餘清。清辰起危坐，笑看煙縷横。讀此阿師詩，秀絲出盆明。中有衆谷髓，氣和李騎鯨。遥知落筆處，遶紙風雷生。世無歐陽公，意氣相倒傾。豈當棄置此，終老黄茆坑。雲居道疑大，上藍持簡精。藉渠一笑起，頹綱相拄撐。秀也舊不識，一見氣不矜。索詩亦不惡，寫此抑鬰情。持以示流輩，試令俗眼驚。
送雷從龍見宣守 釋德洪
子蒼布衣昨日脱，今日便校秘閣書。勿驚韓雷相隱顯，今來古孫名姓俱。君看守道已華國，先生徂徠猶把鉏。嗟君六喪寄空館，富人滿前那可揀。壞衣懸鶉無一錢，想像郭公四十萬。青雲故人氣如春，解令寒谷生和珍。江浦買舟春水生，片帆何日到宣城。府中若見空青老，從渠爲覓詩遺藁。
予在龍安木蛇庵除夕微雪及晨未消作詩記之二首  其一 釋德洪
終夕不自寐，老逐客愁長。寒威正折綿，歸夢不成往。蕭驚聞打窗，氣勢頗舂撞。地爐對殘缸，瓦溝集清響。起看雪覆砌，秀色動屏帳。歸來簷溜滴，坐席初未暖。乃知春草微，已出嚴凝上。但餘簷蔔林，落花和月賞。
予在龍安木蛇庵除夕微雪及晨未消作詩記之二首  其二 釋德洪
元朝喜見雪，一室譁少長。新年方下車，故歲已長往。和詩如奕棋，時時作頭撞。知誰徑尋我，東墻屐齒響。正當穩靠蒲，移几就紙帳。宿硯已生冰，呵筆藉和暖。一片忽飛來，墮我詩卷上。爲置石鼎烹，茗飲聊同賞。
龍安送宗上人游東吳 釋德洪
淮水送君春雨餘，刺舟斷岸歸匡廬。江南别我秋天遠，輕囊瘦策游西湖。君去復來如社燕，我獨留滯如賈胡。牽衣覓詩亦不惡，怪君兒戲忘髭須。平生千偈風雨快，約束萬象如驅奴。饑來一字不堪煮，乃知弄筆輸耕鋤。不如尋我舊游處，武林清境天下無。耐清不得却來此，作詩送君游上都。
送充上人謁南山源禪師 釋德洪
老源縛屋磯山側，廬山對門江水隔。單丁住山二十年，一等栽田博飯喫。諸方說禪如紡車，我口鈍遲無氣力。屋頭枯木自安禪，生鐵脊梁釘椿直。我昔東游曾見之，兩頰温然笑渦出。到今持夢渡楊瀾，浪花漫天浩無極。紛紛衲子飽眠卧，面如梔子衣領白。年年江北與江南，誰肯端來尋此客。愛君今人肺腸古，毛骨含秋眼睛碧。能知此老端往尋，處處好山留不得。作詩贈君終自愧，君去我留空歎惜。
高安會諒師出諸公所惠詩求予爲賦用祖原韻 釋德洪
黄塵踏遍江南岸，矯首無言對河漢。故山有屋埋深雲，一夜歸心掣不斷。山舟日夜去無休，挽繩欲繫慙無由。紛紛世態真一夢，顧我所爲如直鈎。綠錦江頭識諒禪，傾坐高談象帝先。疑君即是僧太白，不然無乃真彌天。仙風襲人欲輕舉，天容道氣出眉宇。擁坐衣裳墮不收，山水懷雲輕百補。我今老倦亦慵參，去死正如三眠蠶。相看一笑有佳約，他日同歸五老庵。人生真若屈伸肘，萍浮梗泛因邂逅。料君有膽大於身，未應捜索因詩瘦。閒亭夏木初垂陰，相逢還得同携手。未見千首萬丈光，先看七步才八斗。
次韻汪履道 釋德洪
老來漸覺朋儕少，夜室孤禪還自照。惟詩垢習未全除，賴有汪郎恰同調。嘗聞從來以類從，谷風忽作虎應嘯。交道今嗟張紙薄，老人嘗乖少年約。與君一笑似三秋，此道長令洞開廓。
次韻李商老匡山道中望天池 釋德洪
幽人修水上，春漲冒陂田。時時想見之，笑頰微渦旋。往來柴桑間，妙語生雲煙。廬山自高寒，青碧開晴天。倚藤望絕頂，風味如斜川。我思從之游，子亦當勉旃。詩成聊假寐，歸夢歷層顛。
至豐家市讀商老詩次韻 釋德洪
楊柳護橋春欲暗，山茶出屋人未知。冒田決決走流水，小夫鏟塍翁夾籬。雪晴春巷生青草，煙濕人家營晚炊。心疑輞川摩詰畫，目誦匡山商老詩。夜投村店想清境，蛙滿四鄰簷月移。卧看孤燈心耿耿，呼童覓紙聊記之。
送子美友 釋德洪
曉痕翠浪行將遍，掠面柔風初剪剪。梅頰欺寒底死香，柳眼窺煙皺未展。相看感此故意長，欲别忍看春尚淺。離情惱人深造次，撩我小詩弄清婉。腸斷江頭無語中，謝郎匹馬嘶風遠。
謝安道花壇 釋德洪
三月江南春不淺，謝家池上開花苑。層壇迸破碧瑠璃，嫩蕊簇成紅婉孌。一枝兩枝和霧白，素娥月下逢姑射。十朵五朵照水紅，仙姝並立瑤池東。人生遇景須行樂，莫使餘香散簾幕。白雪難逃鬢上斑，金樽且對花前酌。醉則傲羲軒，醒則歌堯舜，榮辱是非都莫問。風雲際會自有時，忠義果然天不困。君今還作天涯客，憑欄正遇羣芳拆。不插羣英醉上林，人謂少年真可惜。明年再獻平戎策，順風高舉摩天翼。大手親提却日戈，刈除天下閒荆棘。古人養花如養賢，我今說花心亦然。栽培直欲助真宰，扶持造化工陶甄。時人莫以花爲浼，大都自是人情改。若使人情長似花，相看顔色年年在。謝安道輩真難得，不容蒿艾生墻側。不勞巧手寫丹青，不學世人畫牆壁。靈苗自有天然格，門外溪光長瀉碧。更向溪光種碧桃，宛然便是神仙宅。謝家池館勝瑤臺，淺白深紅次第開。爲報賞花君子道，何須東海覓蓬萊。
送覺海大師還廬陵省親 釋德洪
老蹤滄海珠，道價壓千古。暮年還東吳，豈不以親故。世衰道陵夷，學者例頑魯。處處如塵沙，紛然不容數。但誇謝公子，乃翁墮江渚。坐令乳臭兒，高論不少懼。安知覆漁舟，甚媿編蒲履。大師京國來，秀色見眉宇。笑談出流輩，亦自有佳處。懷親不能休，飲食忘匙箸。醉翁鄉里賢，安角誦翁語。人老尚康健，春寒與秋暑。念之憑高樓，白雲入瞻顧。浩然有歸興，掣肘徑馳去。遥知到螺江，社林聞布穀。迎門一調笑，讙極但摩拊。童頭想懷橘，衣椹應戲舞。聊用慰其心，高追古人步。此詩語散緩，細讀有奇趣。譬如食橄欖，入口便酸苦。勿示癡道人，被罵吾累汝。
送瑜上人歸筠乞食 釋德洪
蜂房蟻穴天魔宫，青蓮忽生樓閣重。升堂撾鼓集衲子，争看掣電飛機鋒。耆年過憂食時至，欲學遣化毗耶翁。瑜禪聞之粲一笑，此老變怪驚兒童。我當乞行等貧富，欲使勝利傳無窮。出門掌鉢何所詣，胡馬舊聞嘶北風。霜清月冷動歸思，已覺荷山生眼中。會看對衆捧瓔珞，平等心華含太空。
仇彦和佐邑崇仁有白蓮雙葩並幹芝草叢生於縣齋之旁作堂名曰瑞應且求詩敬爲賦之 釋德洪
宰肉社樹陰，豈無天下志。用材樸楔間，已有經綸意。欲觀臨大事，必自小者耳。彭侯偉傑姿，要是千乘器。小邑試牛刀，不滿一咲喟。仇亦何所爲，睡足時隱几。原多深夜耕，門有晝眠吏。三年愛等母，百里平如水。政化不自知，草木發奇瑞。論人或多舛，唯天不容僞。耿泉豈知忠，元乳豈知義。應之捷影響，物有固然理。此堂濕青紅，賓從時畢至。應爲文字飲，硯席生佳氣。□□□□□，□□□□□。□□□□□，□□華裾翠。吏民起獻觴，願酬太平醉。
居上人自雲居來訪白蓮社話明日吿歸作此送之 釋德洪
浮雲山盡際，花木迎春暉。佳人殊方來，見之消渇饑。藉草坐松影，粉香時落衣。氣貌秀可掬，出語超幽微。巖壁鐘聲寂，山陰花發稀。去袂挽莫留，又作甌峰歸。
次韻汪履道 釋德洪
君去中秋猶一缺，爽氣洗開倍明徹。昨夜宵晴獨倚欄，露冷鳴廊卷風葉。百年客舍熟黄梁，夢境偶逢還偶别。谢安擁鼻公豈免，百年死灰我何說。故國天涯眼力衰，飛鳥當還倦始知。可憐此别秋方壯，未審重來是幾時。
予與故人别因得寄詩三十韻走筆答之 釋德洪
天不逸羣君獨立，洞徹心胸秋色入。於中堆積萬卷餘，筆力至處風雷集。刃游理窟無全牛，端與腐儒到固執。昔年囊綻露微鋩，已陟雲梯最高級。縱令大醉賦凌雲，玄珠閉眼從頭拾。森張秀骨真神駒，顧盻絕塵那可縶。□□亦是個中流，恨不識君只依悒。西園道人工文章，覽詩愧歎不復習。野僧頑鈍誰比數，而得聽君論軻伋。别來三月鄙吝萌，閙聞傳習新詩什。翻瀾妙語驚倒人，氣燄霜鋒光熠熠。此詩初得喜未展，烏鳴下啄雞得粒。初如積水窺落霞，淺碧穠紅相間輯。又如霜曉聽邊風，十萬軍聲何翕翕。筆鋒正鋭物象貧，降旌狼籍詩魔泣。嶔嶔太白不得儔，倔强退之自莫及。蠅頭細字好生書，爲君卷束藏幽笈。嗟予衰老百無能，園圃自鋤瓶自汲。人間萬事一笑空，流年忽忽將三十。形骸念念非昔人，暗中負去何其急。朅來蹇剥猶可哂，兩眼欲昏愁淚澀。擎盂専作口腹謀，骨立侯門聽與給。舊山歸去成蹉跎，半年飄泊留城邑。詩源荒涸如廢池，淺穴敗隄微有濕。不量更擬和陽春，枯木鑽膏竹瀝汁。夜樓無語立西風，月華如水清堪挹。君居若耶溪水東，我舍秋河半山隰。露冷亦應思故人，篋有緹衣餘十襲。碧光當户應可掬，頑翠撐天空嶪岌。撚須落日意無窮，片片催詩暮雲歙。知君今作蟠泥翁，頭角那能久埋戢。妙齡素有廊廟具，破衮煩君重補緝。我亦東西南北人，從君預可揩杖笠。早晚風雲際會時，雷震一聲龍起蟄。
蒲元亨畫四時扇圖 釋德洪
畫工妙物無不可，誰能筆端自忘我。醉蒲睡著呼不聞，但見解衣盤礴臝。起來潄墨滋破硯，霜綃只尺開紈扇。點綴四時無不有，但覺眼前紅綠眩。雲破連峰青碧開，林梢時復見樓臺。斷橋落日空流水，爲問秦人安在哉。春山杳靄知何處，夏木森森蔽雲雨。秋陰未破雪滿山，笑指千峰欲歸去。看山對客憶蛾眉，客去愁多自不知。滿眼匡廬看畫軸，平生坐媿虎頭癡。萬事浮雲定何有，白鶴歸來千載後。江山長在身世忙，歲月不移舟壑走。對此未歸心欲折，借君玉斧修圓月。會看談笑滿清風，詎使人間畏炎熱。
贈閻資欽 釋德洪
名都大藩地，英俊蔚如林。烏靴青衫中，時見閻資欽。風度若英特，杳然自清深。借無軒冕意，功名亦相尋。合是廊廟具，下僚那敢沉。郵亭款夜語，霜清特携衾。篝燈伴清對，商略雜古今。譬如武庫開，錯粲森球琳。詩工出奇麗，寫物意在琴。絕如歐陽公，但欠雪滿簪。句法本嚴甚，頗遭韓柳侵。願爲匿盆麝，恥作躍爐金。世無子期耳，廣陵誰賞音。何當學梅福，九江歸雲岑。
次韻見寄二首 釋德洪
心親出傾蓋，氣合論夙因。久已仰高誼，竊伏淮海濱。夫子真自重，不減南國珍。笑談带富貴，翰墨生精神。譬如千江月，處處能分身。而予續高韻，坐客譏效顰。安知磁石針，妙處無陳新。思君欲夜話，痛嗟隔城闉。熟讀寄來詩，秀色摩清春。便覺海棠雨，圓吭爭滑唇。游絲登百尺，飛絮沾泥塵。要當爲設榻，敷以白氎巾。看君把麈尾，抑氣思舊申。涼肝藉苦語，激烈敢不遵。
次後韻 釋德洪
平生邁往氣，醖造次公狂。才高簿書縛，貌和無歎傷。君看此風味，自是萬夫望。利害方焚如，唾笑皆清涼。潁皋舊廬在，頃稻連畝桑。時以笏拄頰，阻隔如澗岡。少陵功名念，看鏡毛髪蒼。長哦和秋雨，旁林更聞螿。人生行樂耳，萬事付一觴。淮南謫天厨，大言忘巽牀。吾儕本疏拙，閲世忘否臧。願言置此喙，無咎持括囊。桂賢供火浴，龜虚得刳腸。一蓑煙雨蝸兩角，我耕南畝君開荒。
送通上人游廬山 釋德洪
少年四方志，一杖餘氎巾。朝來過微雨，扁舟買南津。廬山冠天下，況復當青春。遥知泊星渚，雲開蒼翠新。相看發一笑，瀑布垂天紳。虚漢清月上，山空無四鄰。應懷千載姿，坐榻空埋塵。興來得好語，錄寄北山人。
夏日西園 釋德洪
晚庭一霎過暑雨，高林相應山蟬鳴。南窗夢斷意索寞，牀頭書卷空縱横。蔬畦日涉已成趣，起來扶杖園中行。葵英豆莢小堪摘，矮榆高柳陰初成。野禽啄果時落地，池塘蓋水新荷平。歸來西屋斜陽在，原舍尚聞舂簸聲。
廓然送僧之邵武頗敘宗族以自激勸次韻 釋德洪
道人秀傑僧中龍，揮斤八極轉蒼穹。雖然削弱不勝服，童稚亦可揕其胸。世人徒見例秃髪，安知璞玉混鉛銅。顧君自是無營者，千山何事來匆匆。山衣一披出松際，蕭然自有清散風。我狂如君不知恥，駑力亦須追高蹤。作詩頗亦敘宗祖，秀氣傑句爭豪雄。讀之吐舌頸爲縮，忠義能爾形於中。初如迷徑失向背，忽得車首分西東。從來惷直失計置，蝟頭但可衲帔蒙。飯餘便寢百無事，可以傲視金蓋重。乃今得名齊物志，激快如鳥初出籠。願君勿復忘此語，他年吾欲觀事功。
自豫章至南山月下望廬山 釋德洪
扁舟秋晚離南浦，片席揺風望新渚。揚瀾大浪晴拍天，南山窈窕開蓮宇。倒檣散策一登臨，便擬掩關深處住。吾生飽食隨東南，去亦無求住無取。江山得意且題詩，從游況復皆真侶。青燈灼灼夜窗深，對牀卧聽風甌語。忽驚憂患一笑空，便覺此生真逆旅。隔岸廬山金碧開，月明尚記曾游處。何當乘興更一游，興闌却向鍾山去。
送德上人之歸宗 釋德洪
湓江萬朵真藍潑，寒空翔舞狂如活。白龍擘開蒼翠飛，爛銀鱗甲千尋發。舂巖觸石聲震山，金石谼洞奏深壑。野風吹斷蒙山雲，松端彷彿遺樓閣。中有道人如嬰兒，頽然一身無所爲。而今妙譽走天下，衲子向風爭奔馳。自嗟匏繫天一角，睫交去夢渺難追。何時再拜覲珠玉，激昂吐我胸中奇。上人今向山中去，明年應到雲生處。紫霄峰下如相逢，持我此詩煩寄語。
夏日陪楊邦基彭思禹訪德莊烹茶分韻得嘉字 釋德洪
炎炎三伏過中伏，秋光先到幽人家。閉門積雨蘚封徑，寒塘白藕晴開花。吾儕酷愛真樂妙，笑談相對興無涯。山童解烹蟹眼湯，先生自試鷹爪芽。清香玉乳沃詩脾，抨紙落筆驚龍蛇。源長浩與春漲激，力健清將秋氣嘉。須臾沓幅亂書几，環觀朗誦交驚誇。一聲漁笛意不盡，夕陽歸去還西斜。
贈李敬修 釋德洪
荷山錦水靈秀鍾，半千嘉運生英雄。李郎年少韻灑落，天容道骨軒仙風。下帷默與賢聖對，鈎深索隱皆旁通。肝腸盤屈疉麗錦，心胸洞徹光玲瓏。文章氣燄長萬丈，那應筆夢生春虹。桂枝未折白月窟，麻衣尚走紅塵中。巖僧素有孝基眼，觀人雖衆無如公。昂霄聳壑跬可待，行行不用啼途窮。
贈王性之 釋德洪
性之自是英特人，唯恐富貴來逼身。我非寶公亦識子，地上復見天麒麟。眉間爽氣照秋色，山水頓覺生精神。胸中撐拄萬卷讀，對客傾瀉如崩雲。不恨子未識和仲，但恨和仲未識君。道山歸計儻可緩，且復白帢拖紅塵。他年攜我渡弱水，僥倖一看瀛州春。詩成笑答千巖響，東崦峰頭湧玉輪。
次韻性之送其伯氏西上 釋德洪
乃翁純孝曾種玉，一雙秀榦森如束。憶昨同舟游鄴都，鬢鬚尚带廬山綠。只今追想如夢魂，更堪哦子陽關曲。霜蹄暫蹶堪一笑，連璧終當照金屋。且醉山中浩蕩春，錦繡誰同賞雲谷。
次韻余慶長春夢 釋德洪
阿環夢回如墮雲，硯中玉纖如醉文。香囊翠被不復見，華清草木猶醺醺。仙郎春光洗懷抱，柔情不斷如芳草。軟風細漲玉横斜，一尾追風北山道。詞鋒落紙磨秋霜，千首今餘萬丈光。從來支遁識神駿，歲月不知君意長。
讀慶長詩軸 釋德洪
韻如春水初含風，秀如蘭芽新出叢。人間何從有此客，坐令衰老忘龍鍾。新詞鏘金紛滿眼，妙語屑玉霏無窮。讀之置卷欲仙去，風度絕似歐陽公。儒生寒酸不上眼，江南風流翻手空。那知此郎蹶然起，筆端五色回春工。只今陛下固天縱，文章星斗懸高穹。天生堯舜稷契主，君宜置在明光宫。雪中呵手研破硯，詩成一笑天開容。
同慶長游草堂 釋德洪
萬株蒼煙間，杳然出微徑。相逢知有得，一笑洗孤憤。蕭蕭半窗雨，終日滿風聽。綠雲到巉絕，小立鋭清興。約公我輩人，發此一區勝。春工自無私，風力亦强敏。柳垂拂掠黄，溪作揩磨淨。籬間殿寒梅，吳姬發微哂。已忻鳥聲樂，更愛游絲迥。余郎妙天下，氣與山嶽峻。春光纒肺腸，霽月磨風韻。詩如畫好馬，落筆得神駿。日斜興未闌，山窮春不盡。更爲明日游，踏遍鍾山頂。旋汲一人泉，峰頭煮春茗。
慶長出仲宣詩語意有及者作此寄之 釋德洪
我有忘年生，氣韻亦秀拔。豈惟有詩癖，亦醉凌波韈。平生慎許可，期期不忍發。但餘說仲宣，十常在七八。袖中出清詩，韻字清到骨。遥知亦說我，喜氣見鬚髪。相思一水間，楚岫出毫末。昨夜西風高，憑欄暮天闊。識君定何時，目送孤鴻沒。
送慶長兼簡仲宣 釋德洪
君詩秀氣終不沒，長吉精神義山骨。諸公貴人亦識面，想見宗之雙鬢綠。嗟予棄置卧空山，索寞何人著眼看。高軒一日肯過我，誇聲萬口鋒刃攢。當時見君喜不徹，喜中便知有此别。秋風雲帆十幅開，石城浩蕩天水接。淮南不獨江山勝，國士英才從古盛。期與高人馮仲宣，小字同聯寄我篇。
吳子副送性之詩有老子只堪持蟹螯之句因寄之 釋德洪
秋來殘暑猶頑賴，推擠不去吁可怪。哦君妙語齒頰清，冰壺照人吐精彩。絕知此公風味高，想見尊前持蟹螯。說禪不用朱藤杖，看月却披宫錦袍。大藩衣冠蔚城市，君所過從天下士。忘懷一笑餞年華，醉裏千篇是生計。相知何必蓋須傾，此語荒唐却甚真。人生懷抱要磊落，他年相逢是故人。
高氏釣魚臺 釋德洪
當時呂望要周室，渭水垂綸恣遺佚。後來嚴陵傲漢家，七里灘頭釣月華。二賢一旦辭隱淪，當年平步升青雲。至今蹤跡耀經史，千載何人能繼此。宜陽高人真賢族，構亭仍以釣魚目。時人盡詠釣魚詩，獨我來歌釣魚曲。君不見吳山青，湘水綠，唯愛夏絃春誦聲相續。以軻雄百氏爲絲綸，以周孔六經爲餌屬。遇時伸，不時縮。人言君釣魚，我言君釣禄。盛代兒孫滿場屋，前春舉手得鯨鼇，猶恐主人心不足。
李德修以烏蘭河石見示 釋德洪
烏蘭洲塞夏國口，大河天來箭激溜。排空但聞地喘吼，勢撞石壁欲穿透。石堅捍之不肯受，攧雷濺雪喧夜晝。千年石骨亦不朽，碎爲青紅雜怪醜。疆埸久空爛甲胄，舉觴天子千萬壽。李侯横槊千騎後，望雲賦詩劍礙肘。徐涉河流馬俯齅，下馬得之等瓊玖。萬里來歸亦何有，出以示我爲拊手。笑君兒嬉忘白首，李侯氣如春在柳。大河西虜置懷袖，君徒自珍世不售。敲門那能易升斗，功名偶然夢豈久。道人乃爾自薄厚，此石笑汝汝慚否。
次韻君武中秋月下 釋德洪
秋光一半去無迹，萬里陰晴占此夕。書生醉語哦月詩，想見看朱眩成碧。白公初携佳句歸，便覺草露寒霑衣。夜晴蘭室亦懷古，領略太白懷玄暉。千字一揮纔瞬息，流珠走盤紛的皪。故應奇韻自天成，此詩如女有正色。風鑒從來别俗氛，吐詞句句含煙雲。坐令一日傳萬口，不減長吉題高軒。君家客皆天下士，放意高談飲文字。江左風流掃地空，今日追游可無媿。嗟予秃鬢欲逃名，朅來百慮霜雪凝。世間垢習揩磨盡，但餘猨鶴哀吟聲。劉生餐痂亦何美，玄德結𦙤應有旨。平生清境吾所嗜，正如翔鸞飲須醴。君看清河夜升鏡，微雲滅盡如磨瑩。定當先生度青冥，思冷魂澄亦幽興。笑中筆陣横詞鋒，照人秀色煙茸茸。調高未數紫芝曲，酒味且卧黄金鍾。人生一笑如電掣，豈特山舟藏歲月。自慙陋句類無鹽，敢並高人天下白。
七月七日晚步至齊雲樓走筆贈吳邦直 釋德洪
錦江風晚吹征裘，幽人詩思遏不休。心知無處可告訴，掉臂直上齊雲樓。憑欄展目時一快，萬山奔走趨簾鈎。回頭下視茫茫者，龜囚蠶縛令人愁。樓中夫子神仙流，道容玉頰紅光浮。少年讀書浩江海，回春妙語生筆頭。致君終使堯舜上，大作一雨蘇林邱。深山野僧拙筆語，作詩欲贈煩冥搜。艱苦思索得箇字，謹用持上君牢收。謝安昔與支遁游，及其貴也加綢繆。高風氣識正相侔，他年身退百無憂。復來把臂登此樓，軒渠一笑三千秋。
王表臣忘機堂次蔡德符韻 釋德洪
風埃九陌吹冠巾，凍蟻旋磨無富貧。憂患著人骨肉隔，奔勢熏天吳楚親。何妨社櫟神其拙，壑舟不暇供歲月。句法不醫霜鬢秋，邇來覽鏡莖莖雪。蔡侯大家言不誣，筆端五色圖空虚。酒闌耳熱題詩處，豪放超逸先鋒車。古來百局坐奇智，並頭暗中爭射利。對人含笑真含沙，幻影浮屠同一世。世味甘於涴蜜刀，舐之割利那可逃。癡兒坐守忘啼哭，乃欲避就空勤勞。君看秋風秀江叟，枯木形骸外塵垢。屋下沙鷗交友同，耳邊勝利蚊雷吼。水光綠靜山青葱，意行回反遭路窮。莞然一笑答山谷，忽見幽林小徑通。我詩贈君無傑句，碧灣明月不可取。游人欲上忘機堂，請哦蔡侯醉時語。
贈巽中 釋德洪
道人少小來廬山，水光山色供盤餐。坐令山水秀傑氣，繚繞胸中成塊摶。我初未識已嗟駭，誇聲萬口鋒刃攢。故人坐上適相值，妙語生我世間歡。新詩脱口劃如霓，奮毫狂赴龍蛇鑽。翩翩奕奕出意外，慓然茅屋翻狂瀾。切疑湯休蹲舌底，又疑醉素戲筆端。作詩問君覓奇字，留待老年偎日看。
寄巽中 釋德洪
熏風度南枝，餘芳委紅綠。微雲生晚陰，梅雨淨林麓。穿花鶯語遲，翻泥燕飛速。遐想幽人居，夢過剡溪曲。清聲久絕耳，斯懷抱煩燠。仰道思彌高，哦詩出凡俗。脱屨滿户外，輪蹄日相逐。吾徒不得人，大法世陵叔。智刃剪蒿蓬，利鋒揮樸樕。念往造前席，初筮不我卜。别來空相思，徙倚蒼山木。懸知清興多，銀鈎墮盈軸。願得三百篇，遺我藏諸櫝。如彼知音知，價不低金玉。
次韻聖任病中作 釋德洪
君詩素雄放，出語秀不俗。更讀病中吟，清婉猶可錄。自愧魯鈍者，文字毎見辱。有取定鄉閭，餘事亦何足。夫子飽書史，屢曬便便腹。蓄深故發遠，詩成驚衆目。我詩雖不少，俗馬空多肉。賴遇秃毛髮，苟仕安得祿。所至有青山，是處堪藏育。行當拂衣去，此志吾已卜。君須更勉旃，當以謙自牧。功成還故鄉，竹杖巾一幅。永從林下游，此詩無厭讀。
何忠孺家有石如硯以水灌之有枝葉出石間如巖桂狀爲作此 釋德洪
君不見海門比丘海爲家，說法光明生齒牙。坐令十二緣生浪，幻出定慧青蓮華。又不見佛圖澄師氣邁往，披拳山川俱在掌。從來身世無二法，勿作情與無情想。何如巴邱老居士，聲名雷霆喧一世。邇來趣味等頭陀，山中兒嬉雜童稚。宅相天藏公發之，卷簾萬山登睫眉。糞除得石大如硯，中有傲霜巖桂枝。婆娑望之花六出，熟視直氣終不屈。言不得意以象傳，桂枝馨香石介然。
余方登列岫愛西山思欲一游時皋上人來覓詩作此 釋德洪
西山層翠長倚天，我來正及社燕前。城中高閣時縱倚，妙語已復凌芳鮮。方將結伴未有侣，而子乃敢犯衆先。會當披雲亂峰頂，却下濯足寒澗邊。遥知笑語山答響，詩句時作何必編。就巖折桂亦細事，海棠爛熳燒晴川。歸來仰屋念清境，夜未央兮猶不眠。此詩未到已如見，戲爲圖畫人間傳。
饒德操營中客世與淵才友善有詩送之予偶讀想見其爲人時聞已薙髪出家矣因次其韻 釋德洪
吾聞彼上人，不惰不精進。觀其吐詞氣，人品極爽俊。邇來效丹霞，裂冠鏟須鬢。高才固難容，世議久迫窘。想於龍象羣，眉宇發奇韻。淵才幹國器，美若兵厨醖。平生至孝節，初不愧虞舜。相逢大梁城，連榻盡底藴。如開衡嶽雲，仰此摩天峻。此詩爲渠作，崖略見筆陣。把玩立東風，料峭應花信。明窗小字臨，握管腕不運。愛君透真境，邁往無顧徇。脱身索寞濱，洗我岑寂憤。掉頭一長哦，語卒意未盡。
次韻平無等歲暮有懷 釋德洪
文章有神驚穎脱，風雷先聽毫端落。窮年秀氣不知休，此蓋道餘德之粕。大人見世當有馭，一枝區區何足托。此語令君意自消，雙眸新退重重膜。鼻端餘地大於天，揮斤請看無沾堊。吟詩寫字到骨清，寓意乃佳工折莫。我年十五恃豪偉，廢食忘眠専製作。人令瑕玷混吞聲，將使駭世驅時惡。那知任已返吾病，邇來猛省能自薄。默唇僻處兀聾癡，十問煩人慵一答。聚呵隨罵嗟愚狂，不詳乃背初心約。我不怪君亦不嗔，君獨何心惟喜躍。人生異趣各有謀，分定那可相更博。君不見謫仙歷落解全真，月下一尊堂獨酌。又不見淵明坦率從所好，悶遭五斗相纒縛。矧予於世百無求，紛紛固可俱抛却。歲月更如秋晚池，草木向枯泉欲涸。行看東風顛沛來，又麗繁紅入斜蕚。
送濟上人歸漳南 釋德洪
密林影羣陰，露葉光翻夕。幽人獨經行，滿院許秋色。幾年涉嶺海，頗亦歷佳席。邇來寄江寺，癡坐室生白。吾家在漳南，萬頃蒼玉璧。何當附舶歸，重拂林下石。此生一夢耳，夢覺試尋繹。倚筇作長嘯，萬事付鳥迹。若有閒中吟，無惜寄飛翼。
送能上人參源禪師 釋德洪
我昔游東吳，曾過南山寺。一識山中人，知是黄龍子。超然精悍姿，曉日出塵滓。坐令平生懷，未吐心已死。别來今十載，歲月乃如此。近聞歸南都，老色更豐美。遥知君見時，機妙乳生水。道眼真鵝王，揀辨不容擬。應怪納飯師，趕逐倒脱履。萬象爭驚吁，虚空笑啓齒。却歸下板頭，破衲蒙凍耳。他日重相逢，煩君再指似。
夏日雨晴過宗上人房 釋德洪
仲夏林木深，古寺雨初足。殿閣風甌鳴，閒庭草空綠。小軒試憑几，解籜愛新竹。點筆記題詩，粉色不受觸。道人有佳處，面數良以熟。翛然亦無營，來往相追逐。此時偶相值，一笑天宇局。何當烹壑源，看此粟米粥。
次韻權巽中送太上人謁道鄉居士 釋德洪
我讀瘦權詩，起舞忘華顛。疑與霅溪畫，句法爭後先。遥知清嘯處，逸氣生雲泉。聊將笑時語，乞與人間傳。思君發遐想，瘦坐如癡禪。便覺香爐峰，青碧開連天。太禪十年舊，生計良蕭然。清辰一鉢外，卧有三根椽。偷笑癡種子，夢幻供肥鮮。鍾山領略游，相值衡門前。將謁道鄉老，巨浪翻吳船。想見笑撫掌，衣裾雪花湔。
南昌重會汪彦章 釋德洪
彦章退然才中人，譏訶唾笑皆奇偉。看君落筆挾風雷，渙然成文風行水。坐令前輩作九原，子固精神老坡氣。儒生寒酸不上眼，此郎要是天下士。嗟予生計等飛鳥，翩翩吳頭復楚尾。去年興廢看京華，笑傲清狂人背指。君獨折簡坐致我，迎門歡笑自挈履。舊聞牛鳴馬不仰，女逐臭夫那有理。今年黄花南浦岸，忽然見君失聲喜。僧房借榻營夜語，燈火照人如夢寐。懷中卿相且袖手，翰墨風流聊戲耳。行看上書苫塊中，凛凛范公只君是。
贈王敦素兼簡正平 釋德洪
空山無人舟壑移，坐看香燒行篆畦。兄弟華軒肯過我，墮甑與箒生光輝。著屐登山亦不惡，攜被假宿良幽期。燈前綠髪映玉頰，風流未數崔宗之。夜談詞辯出神駿，頓塵赤兔真權奇。我欲置君帥河朔，軍前千騎紅粧隨。望雲題詩付横槊，玉带錦袍英特姿。又欲置君玉堂卧，霧窗棐几春晝遲。醉中草制敏風雨，諸公堵立相嗟咨。微吟擁鼻笑不語，恐未免爾無多辭。爲君張燈掃東壁，他日重來讀此詩。
贈黄得運神童 釋德洪
君初髪齊眉，玉頰照秋光。誦詩巨萬紙，一目俱五行。不信同舍兒，所閲隨廢忘。姓名入清禁，詔落銅山陽。十三見天子，奏對允且詳。飜瀾誦五經，如水傳觥觴。環觀共嗟異，朱紫如堵墻。華裾小旋製，初掛煩宫粧。歸來汝水濆，夾道萬夫望。指目無雙裔，吟嗄有此郎。異態懸睿想，行看登廟堂。那知事齟齬，放浪魚稻鄉。顧我與君别，忽忽移十霜。更逢石門下，美髯如許長。抵掌話夙昔，夜語響山房。古人當大謬，噪索失其常。夫子獨何得，坦率追羲皇。乃爲任重器，愈抑道愈昌。作詩以壽君，他日未易量。功成徑歸來，復此山水傍。幅巾青杖竹，卒歲以徜徉。
秀江逢石門徽上人將北行乞食而予方南游衡嶽作此送之 釋德洪
筠袁唇齒邦，一水連清碧。朝行筠溪邊，暮見秀江色。忽聞兒童音，乃知身是客。獨歸江上寺，杖笠倚空壁。犀顱會四海，香火自朝夕。相逢作熟視，面數心莫識。但記石門時，笑頰清光溢。驚定喜失聲，卒語成小立。是時夜氣清，隙月金蛇擲。念君當北行，鉢飯從誰乞。我雖能少留，秋燕社已逼。一懽偶然耳，分首成陳迹。他年何處逢，話此空歎惜。